Kyaddaaki Katikkiro Ayatudde Nti Ssabasajja Kabaka Mukosefukosefu – Uganda Today\nKyaddaaki Katikkiro Ayatudde Nti Ssabasajja Kabaka Mukosefukosefu\nChris KatoMay 10, 2021\nOkwogera kwa Katikkiro eri Olukiiko lwa Buganda leero mu bufunze:\nBwe twali ku mukolo ogw’okujaguza amazaalibwa ga Kabaka mu Lubiri e Mengo nga 13 Kafumuulampawu 2021, Ssaabasajja yalina obukosefu, era nga bwe nnabategeeza mu kiwandiiko kye nnafulumya nga 16 Kafumuulampawu, 2021.\nNjagala okubakakasa nti embeera ya Ssaabasajja ekwatiddwa abasawo n’obukugu obwetaagisa era tulina essuubi nti ajja kussuuka.\nOwekitiibwa Omukubiriza, okwosa enkya ku Lwokusatu nga 12/05/2021, ngenda kuweza emyaka 8 nga mpeereza Ssaabasajja Kabaka n’Obuganda bwonna nga Katikkiro. Mu myaka egyo, ebintu ebiwerako bituukiddwako nga tuli wamu nammwe.\nNneebaza nnyo Ssaabasajja Kabaka olw’okunkwasa obuvunaanyizibwa okumulamulirako Obuganda mu bbanga eryo eriyise.\nNneebaza Kabinneeti ya Ssaabasajja Kabaka, Olukiiko lwa Buganda, Abalangira n’Abambejja, Abaami ab’Amasaza n’abaami ba Kabaka ku mitendera gyonna mu Buganda n’ebweru, Abataka Abakulu Ab’obusolya, ate n’abakulembeze ab’enjawulo mu Bwakabaka, bwe tutambuzza emirimu mu myaka gino omunaana egiyise. Ne bannaffe mu Uganda yonna betukolaganye nabo tubeebaza.\nNneebaza Katonda atubedde okutuula wano wetuli.\nTwawulidde amaloboozi agagamba nti waliwo enteekateeka ey’okukyusa mu tteeka ly’ettaka nga kyesigamizibwa ku alipoota ey’omulamuzi Catherine Bamugemereire. Twawulira n’oluvuuvuumo olw’okuwera ettaka lya mayiro. Ensonga eno tugiwakanya, era nze nnababuulira dda ensonga ezivaako obuvuyo ku ttaka. Ne leero ka nziddemu era zeezino wammanga:\n Obunafu bwa poliisi mu kunoonyereza ku nsonga z’ettaka.\n Obunafu bwa kkooti obulemesa okulamula ensonga z’ettaka mu budde obumpi.\n Okweyongera kw’obungi bw’abantu so nga ettaka teryeyongedde. Ettaka abalyetaaga\nbeyongedde ne kyongera enkaayana.\n Okukaddiwa kw’ettaka, kino kitegeeza nti abantu beetaaga ettaka ddene okufuna\nemmere ebamala ne kivaamu enkaayana.\n Emivuyo mu woofiis z’ettaka yonna gyeziri. Obuli bw’enguzi busobozesa abantu\nabakyamu okufuna ebyapa mu ngeri etali ya bwesimbu.\n Okuyingiza eby’obufuzi mu nsonga z’ettaka. Ba RDC, bannabyabufuzi n’ebitongole\nebikuuma eddembe byeyingiza mu nsonga z’ettaka ekyongera okutabangula.\nEzo waggulu zemmenya z’ensonga ezivaako obuzibu ku ttaka so ssi taka lya mayiro. Ettaka lya mayiro libaddewo okuva mu 1900; tulina okwebuuza lwaki emivuyo gitandise wano jjuuzi mu myaka egya 1990 ne mu myaka egya 2000?\nEnnaku zino tulaba nga bannamawulire bakubibwa, bamenyebwa, batyoboolebwa ate n’abamu battiddwa nga bali ku mulimu gwabwe ogw’okusaka amawulire. Bannamawulire omulimu gwe bakola mukulu nnyo era singa tebaliiwo, osanga ebintu ebikolebwa bingi abantu tebandibitegedde. Awonno, tusaba abakuuma ddembe okuwa bannamawulier ekitiibwa kyabwe nga bakola emirimu.\nAbavubuka abaasibibwa mu biseera eby’okunoonya akalulu.\nEbbanga kati lyetoloodde bukya abavubuka bano bakwatibwa era ne baggalirwa. Abantu bano balina abantu baabwe (abakyala n’abaana) be baali balabirira ate ne bakadde baabwe. Tusaba gavumenti etwale abantu bano mu kkooti bafune obwenkanya. Tusaba gavumenti yeekube mu kifuba ebasumulule.\nOkukuumira abantu mu makomera kireeta obunkenke – ate eggwanga liba lifiirwa.\nAbavubi ku Nnyanja\nEmirundi mingi bwe nkyalira abantu abaliraanye ennyanja, bambuulira ebizibu eby’abavubi ku nnyanja. Abavubi awamu n’abo abeesigamye ku mirimu egikolebwa ku nnyanja bakaabye nnyo mu kiseera kino.\nTetuwakanya kukwasisa mateeka naddala ku nvuba embi etali mu mateeka, nga okukwata obwennyanja obuto, oba okukozesa obutimba obumenya amateeka, naye kino kisaana kukolebwa mu ngeri ennungamu, nga teriimu kutyoboola ddembe ly’abantu oba okwonoona ebintu.\nEndwadde ya mukenenya\nObubaka ku mukenya tuwulidde bungi nnyo, naye olw’okuba nti ekirwadde kino weekiri,\nkitegeeza nti tulina okwongera okujjukiza abantu nti bwa bulabe nnyo.\nTubasaba mu bwekuume. Mugenda mwekebeze, muzuule wemuyimiridde. Asangibwa nga abulina, tumukubiriza okugenda mu basawo afune obujjanjabi ate n’okubudaabudibwa. Abalwadde eddagala mulimire nga abasawo bwe babalagira.\nObulwadde buno nabwo kati tubuwuliddeko bingi. Naye weebuli ate bwabulabe nnyo. Mulaba kyebukola abantu mu Buyindi. Temugayaala bassebo ne bannyabo. Mugende babageme. Mwambale obukookolo, munaabe mu ngalo ate n’obulagala obutta akawuka oko temubusuula muguluka mmwe abasobola okubugula.\nPulezidenti Museveni agenda kulayizibwa ku kisanja ekirala kya myaka 5 nga 12 Muzigo, 2021.\nTusaba ebitaatambula bulungi mu kisanja ekiwedde bitereezebwe.\n Muno mulimu ebintu bya Buganda ebitannatuddizibwa, ate ne ssente zetubanja. Federo nayo tukyagibanja.\n Okulwanyisa obwavu n’ebbula ly’emirimu naddala mu bavubuka.\n Okutereeza ensonga omukaaga ezivaako obuvuyo bw’ettaka.\n Obumenyi bw’amateeka n’ettemu.\n Obuli bw’enguzi.\n Tusaba ensonga ezaaleeta gavumenti eno nga: eddembe ly’obuntu, obukulembeze obutambulira mu mateeka binywezebwe mu kisanja kino.\nBonna abaalondebwa tubasaba basoosoowaze ensonga ezikwata ku muntu wa bulijjo: – Ebyobulamu\nOkutumbula ebyobulimi n’obusuubuzi.\nTubaagaliza obuweereza obulungi.\nNjozaayoza abayisiraamu bonna abasobodde okusiiba nebamalako omwezi gwa Ramadhan.\nTubasaba empisa ennungi zemwolesezza mu kiseera ky’ekisiibo, muzitwale mu maaso.\nTubaagaliza Eid ennungi gyetusuubira wiiki eno.\nKa mmalirize n’ensonga zino bbiri wammanga:\nMuwulira ebyogerwa bingi ku mutimbagano, naye ffe nga abakulembeze tupimirwa ku bye tukola n’engeri gye tubikolamu. So si ku bitwogerwako. Ate era omukulembeze yenna ayogerwako. Kyokka ebiba biwuliddwa bisaana okugeraageranyizibwa n’ebyo ebiriwo era ebikoleddwa ate n’engeri gye bikoleddwamu. Bw’ogeraageranya ku byogerwa n’ebyo ebikolebwa, kiba kyangu okutegeera ekituufu.\nOkusinziira ku mbeera gye tubaddemu ey’ekirwadde ki Ssennyiga Kolona, embeera mu Bwakabaka tetambudde bubi. Tewali kkampuni ya Bwakabaka neemu eyaggalawo; tewali mukozi yenna yasalibwa ku mulimu, ne wankubadde tubasasula akatona akaliwo. Era tewali nteekateeka ya Ssaabasajja Kabaka yayimirira newankubadde abantu tebamulabye mu bitundu bya Buganda byonna nga bulijjo bwe kiba.\nAwonno, nkyogera n’essanyu nti okusinziira ku mbeera eyaleetebwa Lumiimamawuggwe n’okusinziira ku ngeri emirimu gye gitambudde mu mwaka omulamba ogwakayita, Obwakabaka tebuyimiridde bubi.\nAyi Katonda kuuma Ssaabasajja Kabaka.\nOlukiiko lwa Buganda nga lugenda Maaso\nOno Yanyomoodde Ekitiibwa Ky'embaga Nakatagga!\nKatikkiro Wa Buganda Awezezza Emyaaka 8 Nga Akutte Ddamula\nKyaddaaki Abatuuze B’elusanja Farm Zone Gombolola Ye Nangabo Bandifuna Akaseko Ku Matama


Bukedde Online - MR Economy atuukirizza obweyamo bwe ku Uganda Cranes\nMr Economy ng'akwasa kaputeeni wa Uganda Cranes ensimbi obukadde 7 ebbiri za Onyango ate 5 za Emma Okwi\nOMUGAGGA omuto Abraham Luzzi amanyiddwa nga Mr. Economy owa Ssebo International Group Ltd awadde abazannyi ba Uganda Cranes ssente ze yasuubiza nga bagenda okuzannya ttiimu ya Misiri mu mpaka ez’okusunsulamu abaneetaba mu mpaka za World Cup ne yeeyama okwongera okubawagira mu mbeera y’emu.\nLuzzi yawaddeyo ssente obukadde 7 ze yakwasizza Denis Onyango omukwasi wa ggoolo era kapiteni wa ttiimu eyamusisinkanye eggulo akawungeezi ku offiisi ye e Kabalagala.\nKu ssente zino kuliko obukadde 5 eza Emmanuel Okwi olwa ggoolo gye yateeba e Namboole ate obukadde 2 bwa Onyango olw’okutaasa ennyanda ez’omutawaana za mirundi ebiri kuno yabagattiddeko buli omu ebbaluwa ey’enjawulo ey'okubasiima.\nNga tebanaba kuzannya mupiira gw’e Namboole ogwaliwo ku Lwakuna lwa wiiki ewedde, mu mbeera ey’okuzamu abazannyi amaanyi Luzzi yasuubiza Cranes obukadde 5 buli ggoolo gye bateeba e Namboole ate obukadde 10 buli ggoolo gye bateeba mu Misiri.\nKuno yagattako akakadde kamu eri buli muzannyi anataasa (save) omupiira ogw’omutawaana ogukubiddwa nga gugenda okunywa mu ggoolo ya Cranes era kino kyawalirizza Luzzi okugenda e Misiri okubawo nga Cranes ezannya n’okulaba abazannyi bye bakola ku kisaawe.\nLuzzi era nga ye ssentebe w’ekibiina kya African Business Council mu bubaka obulala bwe yattise Onyango eri abazannyi ba Cranes yabakubiriza okwetanira eby’obulimu n’obulunzi nti kye kimu ku bintu ebiyinza okubagaggawaza n’abbo abawuumudde omupiira oba abafunye obuvune bye bayinza okukola ne basigala nga bafuna ssente era yewaddeyo okuyamba kw’abbo abagala okutandika okulima n’okulunda.\nOnyango mukwogera yasiimye Luzzi olw’omutima omugabi n’okwagala ttiimu y’e ggwanga era yakubirizza n’abantu abalala okuvaayo nga Luzzi bwakoze bazzeemu abazannyi amaanyi era yeeyamye ku lwa banne nti bagenda kulwana masajja okulaba nga bagoba emipiira gyabwe egisigadde mu kibinja batangaeze emikisa gyawe okuyitamu.


Bukedde Online - Amagye gakutte omuserikale omulala gwe balumiriza okutta Kaweesi\nAb'ettima bamusobezzaako ne bamala ne bamutta e Kazo\nEy'obugagga bya Ben Kiwanuka birugenze: Am...\nAMAGYE gongedde okufunza abagambibwa okutta Andrew Felix Kaweesi. Abaserikale ba poliisi abalala babiri nga be bamu ku bataano abanoonyezebwa bazuuse gye bali.\nKitagenda ne Mbabazi\nBambega ba ISO baategeezezza Bukedde nti omuserikale Muhamood Matovu bamuzudde mu kibanda ekitunda emmotoka e Kawempe okumpi ne Growers wakati wa Bwaise ne poliisi y’e Kawempe.\nBino biddiridde okukwata omuserikale omulala Abel Kitagenda agambibwa nti ye n’abalala munaana beenyigira mu kutemula Kaweesi nga March 17, 2017 bwe yali yaakava ewuwe e Kulambiro.\nOkusinziira ku byakazuulwa, okutta Kaweesi kwalimu abaserikale. Era bataano ku baserikale ababuulirizibwako baali bakola ne ofiisa wa poliisi Nixon Agasirwe kati ali mu kkomera oluvannyuma lw’okuvunaanibwa mu kkooti y’amagye.\nAli ku misango gy’okukwata abanoonyi b’obubudamu abaddukira mu Uganda okuva e Rwanda n’abaddiza Gavumenti ya Paul Kagame.\nMatovu akolera mu kibanda ekitunda emmotoka e Bwaise ekigambibwa okuba ekya Nixon Agasirwe. Ono yali ku lusegere lwa Agasirwe era emirundi mingi nga y’amuvuga.\nMatovu yayingira obuserikale mu kitongole kya Wembley ekyali kiduumirwa Elly Kayanja.\nMatovu ne banne baatwalibwa mu kitongole kya VCCU (Violent Crime Crack Unit)ekyafuuka RRU e Kireka. Kino kye kyafuuka Flying Squad.\nMatovu ne Kitagenda baali ba maanyi mu Flying Squad eyali eduumirwa Agasirwe kyokka Agasirwe bwe yaggyibwayo n’atwalibwa mu Special Operations Unit e Kololo, Agasirwe yagenda ne Matovu. Kyokka ensonda zaategeezezza nti Matovu okuyingira obuserikale yali ayoza mmotoka e Mulago.\nOkufaanana mukama we Agasirwe, Matovu teyafuna kutendekebwa mu poliisi wadde nga baamuwa ennyota (amayinja) era olumu abadde aduumira ebikwekweto ebyenjawulo.\nEnsonda zaategeezezza nti abaserikale abanoonyezebwa okubaako bye babuuzibwa ku bya Kaweesi kuliko Matovu, Ben Seruwu, Wilson Atekateka, Alex Katungi, Julius Kasunguza, Solomon Nuwaha.\nBonna abo ne Kitagenda badduka oluvannyuma lw’okukwatibwa kwa Agasirwe mu October 2017. Ensonda mu ISO zaategeezezza nti Matovu yabula n’emmundu ennene SMG ne pisito nga zirimu amasasi.\nKigambibwa nti Matovu yasigala addukanya ekibanda ky’emmotoka ekya Agasirwe bukya mukama we akwatibwa.\nBukya Kaweesi attibwa abantu ab’enjawulo bazze bakwatibwa, kyokka ng’abantu balowooza nti abakwatibwa si be batemu abatuufu.\nKyokka kati amaanyi ab’amagye okuli aba ISO ge batadde mu kufeffetta abatemu ne bazuula ng’olukwe lwalimu abaserikale ba poliisi, kyongedde okuleetawo essuubi.\nKaweesi yattibwa ne ddereeva we, Godfrey Mambewa n’omukuumi we Kenneth Erau bonna awamu baakubwa amasasi 153.\nAba ISO bagamba nti bye baakazuula biraga ng’olukwe lwalimu muninkini wa Kaweesi ayitibwa Christine Mbabazi Muhoza.\nOno yasibirwa mu maka ge e Lungujja. Kigambibwa nti abatemu okuli abakulu mu poliisi baatuuza enkiiko nga muli boofiisa ba poliisi era baatunuulira pulogulaamu ya Kaweesi ya wiiki nnamba ne bateesa okumutta ng’ava e Ntebe ku Lwokuna nga March 16.\nE Ntebe yaliko abantu b’agenda okusisinkana oluvannyuma alabagane ne Mbabazi eyalina okukolagana n’abatemu okukakasa Kaweesi waali.\nKyokka Kaweesi yakubira Mbabazi essimu ng’amutegeeza bwe batajja kusobola kusisinkana okuggyako enkeera ku Lwokutaano nga Kaweesi amaze okwogera eri abayizi ba Yunivasite y’e Mukono.\nKigambibwa nti ku Lwokuna baatuuza olukiiko ku Kati Kati ne bakola pulaani y’okumutta ng’ava ewuwe e Kulambiro.\nKu olwo abaserikale bonna abaddukanya poliisi mu kitundu ekyo baalagirwa okukeera ku poliisi ya Kira Road y’ensonga lwaki Kaweesi bwe yattibwa poliisi teyajja kudduukirira.\nKyokka tekinnategeerekeka oba abaserikale baasangibwa baayitibwa dda oba ng’abakulu kino baakikola lwa kwanguya bya kutta Kaweesi.\nOmuserikale wa poliisi eyakubwa banne mu kalantiini akyalaajana n'ebisago\nKiva ku ki omuwala okulwa mu nsonga?\nLwaki bwe nfuna embuto abaana bafiira munda?


King Saha akoowoodde abantu okujja mu bung...\nSSENTE Gavumenti ze yaliyiridde bapulomoota abaafiirwa olw'okuwera ebivvulu bya Bobi Wine zitabudde abategesi baabyo, bapulomoota, abakulira abayimbi ne bannakatemba.\nJuma Balunywa owa Balunywa Promotions Ltd. nga y'omu ku baasooka okutegeka ebivvulu bya Bobi Wine ku Colline Hotel e Mukono era ebimu ku byasookerwako okugaanibwa mu July wa 2018, ataamidde banne bwe baludde nga banoonya amakubo agabatuusa ewa Pulezidenti Museveni okumusaba abaliyirire ku ssente ze bafiiriddwa.\nBalunywa agamba nti beerondamu abantu be baasindika ew'omukulembeze, nti wabula yeekanze wiiki ewedde nga ssente zigabwa e Mutundwe ku Serene Suites ate ng'abali mu mitambo okuli Andrew Benon Kibuuka akulira abayimbi ne bannakatemba, Tonny Ssempijja akulira ekibiina kya UMP-NET ekigatta abategesi b'ebivvulu ne bapulomoota n'abaakiikiridde minisitule y'ekikula ky'abantu etwala abayimbi balina abantu be bataayise kusasulwa ate nga nabo baafiirwa.\nBe bataawadde ssente kuliko: JJ Events, Bakiddaawo, eyategeka ekivvulu e Gulu, e Wobulenzi n'ekivvulu kya leediyo ya Big e Mbale.\n1 Dick Productions eyagamba nti yafiirwa obukadde 150 nga yasingayo n'ennyumba ye e Makindye mu ‘bamanelenda' ng'ategese ekivvulu e Ggaba ku Ssekukkulu n'e Kavumba ku Lusooka omwaka ne biyiibwa.\n2 Pulomoota Fifi eyali ategese e Mubende n'omulala eyategeerekeseeko erya Yasin.\n3 Emma Serugo ne Kaweesi abaali bategese eky'e Namboole ekya Kyarenga mu October wa 2018 nabo baaweereddwa ssente.\nAbantu abaaleeta ebiwandiiko beebo abaasasuddwa. Pulojekiti eno yakulemberwa Tony Ssempijja eyasaba beewandiise, baaleeta n'obujulizi kwe babanjiza. Naye abantu tebaamutwala siriyaasi ne balaba nga byakupangirira. Baamala kuwulira nti ssente zaafunise ne baggyayo enjala.\nAte n'ebivvulu ebyatunuulirwa byebyo ebyaliwo mu nnaku za Ssekukkulu. Ebivvulu bya Balunywa by'emabegako wadde sigamba nti ye talina kusasulwa naye era teyaleeta mpapula. Ensobi gye ndaba, tetwebuuza ku bakulembeze ba Fire Base abatwala Bobi Wine n'ebivvulu bye ku bantu ki abaagula ebivvulu bye.\nTwalowooza tebajja kukifaako kubanga byali bikwatibwako Gavumenti. Minisita w'eggwanga ow'ekikula ky'abantu, Peace Mutuuza era gwe twayitiramu ebizibu byaffe n'abitwala ewa Pulezidenti ne tufuna ssente.\n, Bobi Wine


Bukedde Online - Ensonga lwaki abasajja abamu batya okukwana\nEnsonga lwaki abasajja abamu batya okukwana\nObukodyo obuyamba omusajja okuwangaala mu...\nSsaalongo atuuse okunzitira mu nju\nEBISEERA bino abasajja tebakyayagala kukwana olw’ensonga ez’enjawulo. Ne kansala Yasin Ssewankabo omukugu mu nsonga z’amaka ku Namasuba College of Commerce akkiriziganya na kino era agamba nti zino ze zimu ku nsonga ezireeta embeera eno.\nAbasajja abamu batya okukwana kuba baba tebamanyi nti omukazi gw’agenda okukwana agenda kumukkiriza awo nalaba ng’obudde bw’agenda okumala wamu ne ssente z’agenda okusaasaanya bigenda kumufa busa n’asalawo yeesonyiwe eby’okukwana.\nOBUTABA NA BUDDE\nAbasajja abasinga tebakyalina budde bwakukwana, kuba okukwana kwetagga obudde naddala ebintu by’obeera olina okukola. Ennaku zino abasajja obudde babumalira nnyo mu mirimu olwebyetaago ebingi bye baba nabyo ne kibaleetera okuba nga tebalina budde bukwana.\nAbasajja abamu bakimanyi nti okukwana omukazi n’akukkiriza oba olina okubeera ne ssente, kati batya okukwana kuba omukyala gwabeera agenda okukwana aba alina ebyetaago ate nga n’omuvubuka aba alina by’alina okumaliriza. N’abakazi ennaku zino balina enjogera egamba nti atalina ssente tafumita kidaazi.\nOKULABA FIRIMU Z’OBUSEEGU\nEnnaku zino abavubuka oba abasajja abasinga abatannawasa banyumirwa nnyo okulaba fi rimu z’obuseegu. Oluusi fi rimu zino zikola ekyo omukazi kye yandimukoledde era agenda akimanyiira ekituuka n’okutta obusiiwa bw’omukwano, eby’okukwana ne babyesonyiwa ne basalawo okubeera nga beerabira bufi rimu bwabwe.\nAbasajja ennaku zino bakodo era buli kintu ayagala kukikozesa yekka. Abamu batuuka n’okugamba nti tebawasa oba tebakwana kubanga abakyala balya nnyo. Kati ono aba alaba bw’anaakwana omuwala ajja kugabana ku bintu bye awaka.\nOmuyimbi Matthias Walukagga yayimba nti abantu bakoowo naye n’abasajja b’ennaku zino baakoowa abawala okubassa ku bunkenke ne basalawo okwesonyiwa okukwana kuba aba tamanyi nti obudde bwamaze omuwala ajja kumala amukkirize\nOKUSUUBIRA KW’ABAKAZI OKUVA MU BASAJJA KIBATIISA OKUKWANA\nEngeri abasajja abasinga gye bakozesa ssente okukwana kati buli muwala abeera asuubira nti buli musajja anaamutuukirira alina okubeera ne ssente. Kino kitiisa abasajja abatalina ssente okkwana abakyala kuba bamanyi omukazi abeera alina kyakusuubiramu nga otandise okumukwana.\nABAKAZI OKWENYIGIRA MU KUKOLA\nAbakyala ennaku zino bafuddeyo nnyo okwekolera era balina ku ssente, kino kitiisa abasajja okubakwana kuba baba bamanyi nti bagenda kubanyooma oba okubayisaamu amaaso.\nAbasajja ennaku zino batya okukwana abawala kuba batya obuvunaanyizibwa. Baba bakimanyi nti bw’akwana omuwala buli kimu yabeera alina okukimutuusaako ne famire y’ewaabwe ekimutiisa n’asalawo okubeererawo.\nOmusajja bw’amayiira okugula bamalaaya ku kkubo kimubeerera kizibu okukwana omuwala. Abasajja bangi bagamba nti bamalaaya tebabassa ku bunkeke nga babasaba ebintu, tebabalondoola ate mbu si ba bbeeyi ng’abawala\nEnnaku zino endwadde z’ekikaba omuli ne siriimu zisusse obungi era abasajja nabo batya okukwana abawala nga basuubira nti balina endwadde olw’obwenzi obususse ensangi zino.\nEndya y’abantu ennaku zino evuddeko abavubuka bangi obutamalaako oba okuba n’omuliro omutono. Abasajja abamu baba batya okukwana kubanga abawala bajja kulaba embeere eno ky’ava asalawo okubeera yekka.\nEbizibu ebiri mu kukwana ng’okubeera omwerufu kuba abasajja tebaagala kwogera buli kimu ekibakatako eri baganzi baabwe.\nBano basanga obuzibu nga bakwana kuba abawala baba baagala okumanya buli kimu ekikwata ku musajja oyo amukwanye, ne kiwa omusajja obuzibu ng’ akwana kuba abeera alina by’atasobola kumubuulira.


Obulamu obusirikitu (Micro organisms) - Wikipedia\nObulamu obusirikitu (Micro organisms)\n"Obulamu obusirikitu" (Microorganisms)\nObulamu obusingayo okuba obusirikitu (Microbes).\nMunnassomabulamu obusirikitu (Microbiologist) ye kakensa eyakuguga mu bulamu obusirikitu (microbes oba microorganisms). Obulamu obusirikitu bwe bulamu obusingayo okuba obusirikitu era nga bwe busingayo okuba n’obuzimbe obwangu. Obumu ku bulamu buno nga vayiraasi, bubuusibwabuusibwa oba nga ddala bubalibwa mu biramu nga bwe bisonjolwa.\nObulamu obusirikitu (microbe) kye ki?\nObulamu obusirikito bwe butonde obulina obulamu nga busirikitu nnyo okuba nti bwetaaka enzimbulukusa (microscope) okubulaba n’eriiso lyo. Obulamu buno bwa bika bingi ddala era nga obumu bubeera bwokka ate obulala mu bibinja (colonies), busobola okukuyamba oba okukutusaaako obuvune.Ekikulu ky’olina okumanya kwe kuba nti obulamu obusirikitu bwe businga obungi mu biramu byonna ku nkulungo y’Ensi. Obulamu buno ku Nsi butabalika bwa butabalika bwa butabalika.\nOkuva edda n’edda nga mu Buganda okumanya ebiramu eby’enjawulo kintu kya buwangwa naye obulamu obusirikitu bulabika tebwalowoozebwangako nnyo naddala olw’okuba tewaaliwo tekinologiya ayinza kuzimbulukusa busirikitu.\nEkituufu kiri nti obulamu obusirikitu bubaddewo ebbanga lyonna mu bikula bya bbakitiiriya, olufunji, walugi ne polotozoowa. Wano mu Buganda obutiko mmere yadda nnyo ate nga buno buyinza okuba n’akakwate ne walugi (algae). N’olwekyo okuvumbula enzimbulukusa (microscope) mu 1673 kye kyayamba omuntu okumanya nti waliwo obulamu obusirikitu (microbes). Kino kyakolebwa kakensa Anton von Leeuwenhoek bwe yagatta lenza ez’enjawulo awamu n’akizuula nti kyamusobozesa okulaba obuntu obutini ng’ebinene. Kino ky’ayamba bannasayansi okuzuula ekiviirako endwadde n’engeri ey’okuziwonyaamu.\nObulamu obusirikito bulya biramu birala (heterotrophic) oba bwekolera emmere yabwo (autotrophic). These two terms mean they either eat other things (hetero) or make food for themselves (auto). Mu butuufu ebimera byetkolera emmere yabyo( autotrophic) ate ensolo zifuna emmere yabyo okuva ku biramu ebirala (heterotrophic).\nEbiramu era biyinza okuba ebyo ebibeera byokka (solitary). Ekyokulabirako ze polotozoowa nga amibba (amoeba) eyinza okumala obulamu bwayo yokka nga eseyeeya mu mazzi. Ebiramu era biyinza okuba nga fungi bibeera wamu mu bibinja okweyamba okubaawo nga biramu. Ate era ebiramu biyinza okuzaal okuyita mu kwegattakw’ekisajja n’ekikazi (sexually) obaawatali kwegatta kwa kisajja na kikazi (asexually).\nOluusi endagabutonde ey’obulamu obusirikitu obubiri yegatta okutondawo empya, ekikola okuzaala okw’okwegatta kw’ekisajja n’ekikazi (sexual reproduction). Oluusi ekiramu ekisirikitu kyeyabuluzaamu (splits) ebitundu bibii ebifaanagavu (asexual reproduction).\nAkasirikitu (microscopic particle) kisonjolwa nga akantu atini ennyo akatasobola kulabika na maaso gali bukunya okujjako nga okozesezza ekyuma ekizimbulukusa. Akasirikitu akalamu (microscopic organ) kaba n’enneeyisa ey’enjawulo eya buli kintu ekiramu.\nEbiramu biyinza okwawulibwamu okusinziira ku butaffaali bwabwo nga wano wansi:\nObuziizite (Prokaryotes) kyekuusiza ku butaffaali obutalina buziizi(nucleus) bwesonjodde bulungi. Weetegereze:\n(a)Akaziizi(Neucleus) (b)Obuziite oba ebiziizite =tebulina buziizi bwesonjodde bulunji(no well defined nucleus).\n"Ekiziizite" kiraga ekiramu ekirina akataffaali kamu kokka akatalina buziizi bwesonjodde bulungi. Obuziizte kikwata ku bulamu obusirikitu nga obutaffaali bwabwo tebulina buziizi(nucleus) buzimbe obulungi.Endagabutonde yabwo eba nga etengejja okwetoloola akataffaali. Oyinza okulowooza nti ekiramu ekitalina nnyukiriyaasi tekirina kye kiyinza kukola naye ekituufu kiri nti bingi ebikolebwa obuziizite. Ebiziizite ebisinga ziba bakitiriya ate nga bakitiriya zikola ebintu bingi ebyewunyisa.Yadde buno obulamu bwangu nnyo, buli buli buli wamu ku nsi, mu byenda byo, mu mata oba mu bbekeeri y’emigaati.\n"Ekiziizina" oba "Obuziizina" (Eukaryotes)\nBuno bwe bulamu obulina obuziizi nga busonjole obulungi nga bulina ebitundu eby’enjawulo (organelles).Obuziizna ky’ekintu ky’oba oyogerako mu biramu ebirina obutaffaali obusonjovu obulungi. Obutaffaali bw'obuziizna bulina obuziizi obusonjole obulungi ngabulina ebitundu eby’enjawulo nga ekitundu omukuumirwa endagabutonde era bulina ne nnyukiriyaasi entuufu .Obutaffaali bwa yukaliitu bulina ebitundu (organelles).\nObuziizna butaffaali obuba n'obuziizi obuteeketeeke obulungi , omuli ekifo ekyetongodde omubeera endagabutonde. Mu butuufu obutaffaali bw'ekiziizite buba n’ebitundu eby’enjawulo (organelles) omuli ekyondo (mitochondria), ebitangattiko (chloroplast), oba letikyulamu ya endopulazima (endoplasmic reticulum). Nnyukirayina zirina ebitundu bino okusobozesa akataffaali okuba nga kemalirira mu mirimu gyako.\nEbika by'Obulamu obusirikitu(types of microbes)\nBannasayansi abamu bagamba nti vayiraasi si kintu ekiramu.Wansi ka tukulage ki vayiraasi kye zisobola okukola ne ki kye zitasobola. Mu bye zisobola okukola mwe muli:\na)\tTebusobola kuzaala ku bwabwo. Ziba zirina okukola okulumba obutaffaali bw’ekiramu mwe buli olwo obutaffaali buno obulimbiddwa\nb)\tTebuva mu mbeera lu kintu kyonna. Bukola ogwabwo oba busaanawo.\nd)\tTebulina bitundu bya njawulo kukola mirimu gya njawulo nga mu bitaffaali obumu. Vayiraasi tezirina nnyukiriyaasi, mitokyandira\ne)\tZirinawo ebitundu ebyetaagisa nga akatundu akatini ak’endagabutonde (DNA oba RNA (si byombi). Akawuzi ako aka asidi wa nnyukirayiki ke kakola obulamu bwa vayiraasi.\nf)\tZirina olububi lw’ekizimbamubiri (protein coat) okukuuma asidi ya nnyukirayiki. Olububi luno luyitibwa kapusedi (capsid).\nKapusidi ekuuma amakkati ga vayiraasi kyokka ate era y’eyamba okulumba obutaffaali obupya. Vayiraasi ezimu zirina olubaaso (envelope) luno nga lububi olulala olukolebwa lipidi n’ebizimba mubiri mu ngeri y’emu akatoffaali aka bulijjo bwe kabeera.Olubaaso luyamba vayiraasi okuyingirira ensengekera awatali kukettebwa kwonna, ne kiyamba vayiraasi okulumba obutaffaali obupya mu kiramu mw’eba y’egiriisiza.\nVayiraasi zirimu ebika ebikulu bisatu nga bw’onoyiga gye bujja. Mu butuufu, vayiraasi (viruses) tezili wansi wa bwakabaka bwa monera nga bakitiria naye busilikitu nga bakitilia ate yadde tezibalibwa mu bilamu zileeta endwadde mu bantu. Vayilaaasi busilikitu butalina butaffaali era tebubalibwa mu bilamu naye bulina obusobozi okweyubula (repricate themselves) munda mu butaffaali bw’ebilamu.\nVayilaasi tezilina muteleezabulamu w’amaanyikasoboza (energy metabolism) nga bwe kili mu bitonde ebilala, tezikula, tezivaamu kazambi, tezisitimuka (hey do not respond to stimuli) era tezezaala mu bwetengelevu n’olweekyo tezibalibwa mu bilamu.\nObuziba bwazo bulimu DNA oba RNA nga bwetoololeddwa olububi lwa ebizimbamubili (coating of protein). Amakkati ga vayilaasi omusangibwa obuteleke (genes) ye genomu (genome), ate bbulangiti ya kizimbamubili (protein coating) luyitibwa kapisaidi (capsid). Vayilaasi zilina enkula ezizawula. Vayilaasi ezimu zilina enkula ya mpuyiabili (icosahedron), ezilimu mawetasatu eya nakyenkanyi (equlateral triangles). Endala zilina enkula y’amakata (a helix).Vayilaasi ze zileeta namusuna (chickenpox), lebiizi (rabies), mulangila/olukusense (measles), ne sennyiga (influenza)\nBakitilia ezisinga zijja emmele yazo mu sebusitansi z’ebilamu (organic matter). Ezisinga obunji ziyitibwa kalyabifu oba kalyabivunze (saprobic), ekitegeeza nti zilya bifo oba bivunda kyokka waliwo ennyunyuunsi (parasitic). Bakitilia ennyunyuzsi zireeta obulwadde. Bakitiilia endala baziyita neekolerayange (autotrophic), ekitegeeza nti zegattisa (they synthesize) emmele yabyo. Bakitiilia ezo zenyigila mu kkola ektangattisa (photosynthesis). Zikozesa pigimenti ezimelungusiddwa mu saitopulaazima (cytoplasm) wazo.\nWaliwo ebibinja bya bakitilia bibili ebitangattisa (photosynthetic bacteria), sulufeeli eza kilagala (green sulfur) n’eza kakobe (purple bacteria). Pigimenti ezili mu bakitilia zino zifaanagana ez’ebimera. Bakitilia zibeera mu tempulikya ez’enjawulo; waliwo ezibeerawo ku tempulikya ezinnyogoga ennyo ate ne wabaawo ezo ezibeera mu tempulikya ey’omubili gw’omuntu (human body temperatures) ate era ne wabaawo ezo ezibeera ku tempulikya ezili waggulu ddala.\nAte era waliwo ezo ezeetaaga wokisijeni okuteleeza obulamu bwazo (for their metabolism) ate newabaawo ezo ezibeera mu mbeera awatali wokisijeni. Ezimu zizobola okubeera awali oba awatali mpewo ate ne wabaawo ezo ezibeera mu mbeera ya asidi mu bbongo ne mulubuto lw’omuntu.\nBakitilia zirina kinene kye zikola okukuuma obutonde bw’ensi. Eky’okulabilako sipiisa za bakitilia ezimu zilya obubalabe bw’emirandira gy’ebimera eby’empeke, mu kukola kino ne ziyamba okuyingiza naitilojeni (nitrogen) okuva mu mpewo okumuteeka mu bipooli by’ebilamu (organic compounds) ebyeyambisibwa ebimera. Ebimera bikozesa ebipooli bya naitilojeni bino okukola aminasidi (amino acids) ebizimbamubili (proteins), n’okubituusa mu nsolo ezibilya. Bakitilia endala zezikola ku kuvunda okubeerawo mu bilamu.\nMu makolelo g’ebyokulya (food industry), bakitilia zikozesebwa okuteekateeka ebikolebwa bingi nga cheeses, fermented dairy products, sauerkraut, and pickles. Mu yindasitule endala bakitilia zikozesebwa okukola antibiotics, chemicals, dyes, numerous vitamins and enzymes, and a number of insecticides. Ku mulembe guno zikozesebwa in genetic engineering to synthesize certain pharmaceutical products that cannot be produced otherwise.\nMu byenda by’omuntu, bakitilia zegattisa /zitabika (synthesize) vitamiini ez’enjawulo ezijjibwa mu mmele naddala vitamin K. bakitiilia era zikola ku mmele eba yepenye ekikamulabiliisa (digestion) mu mubili.\nEky’akabi, bakitilia nnyinji zilwaaza (are pathogenic), ekitegeeza zileeta endwadde mu bantu. Mu ndwadde eziva ku bakitilia mulimu akafuba (tuberculosis), gonorrhea, syphilis, scarlet fever, food poisoning, Lyme disease, plague, tetanus, typhoid fever, and most pneumonias are due to bacteria. In many cases, the bacteria produce powerful toxins that interfere with normal body functions and bring about disease. The botulism (food poisoning) and tetanus toxins are examples. In other cases, bacteria grow aggressively in the tissues (for example, tuberculosis and typhoid fever), destroying them and thereby causing disease.\nBbakitiriya awatali kubuusabuusa kasirikitu akalamu. Bakitiriya ziri buli wamu .Ziri mu migaato gy’olya, ettaka ebimera me bikulira, ne mu mibiri gy’ebiramu ebirala nga n’omuntu bw’omutwalidde. Bbakitiiriya butaffaali bwangu nnyo obuli mu kikula kya nnyukirayite (prokaryotic). Kino kitegeeza nti tezirina nnyukiriyaasi ensonjovu obulungi, bakitiiriya butaffaali busirikitu obulina obuzimbe bwa kataffali kamu (single cells) nga kano ekigenderera kyako mu bulamu kiri kimu kweyabuluzaamu bbakitiiriya ndala. (to replicate). Yadde nga tezirina nnukiriyasi enteeketeeke oba ensonjole, zirina endagabutonde (DNA) esangibwa mu kifo ekiyitibwa nnyukiroodi (nucleoid). Bulina embubi z’obutaffaali (cell membranes) okufaanana n’obutaffaali obulala awamu n’ekisenge ky’akataffaali akakuumi (a protective cell wall). Manya nti ekisenge ky’ataffaali ka bbakitiriya (bactiria cell wall) tekiringa eky’akataffaali k’ekimera kubanga kino ekya bakitiriya kirina ekigendererwa eky’okuwa bakitiiriya obukuumi anti akataffaali ka bakitiiriya tekalina bitundu (organelles) byonna okujjako libosomu.\nMu mubili gw’omuntu mubaamu bakitilia ezisinga ku butaffaali bw’omubili obunji naye ol’omubili okuba n’ensengekera y’obukuumi ey’obutonde (natural immune system,) bakitilia zino ezisinga obunji tezikola buvune mu mubili. Kyokka waliwo bakitilia ezimu ezileeta endwadde omuli kkolera, kabootongo, ebigenge (liprosy) ne kawumpuli (plague)\nBakitiliya ezisinga okuba kattila mulimu ezo ezilumba ensengekera y’okussa (.Respiratory infections,) nga akafuba (TB) akatugumbula ennyo abantu naddala mu afilika. Antibbayotiki (antibiotics ) zikozesebwa okukola ku bulwadde bwa bakitiilia.\nBakitilia bwasooka kukettebwa Antonie van Leeuwenhoek mu 1676, nga akozesa lenza z’ekizimbulukusa (microscope lens) kye yali y’ekoledde.Bakitilia zino yaziyita “bukyolo”("Animalcules)" Kisuubilwa nti obujajja bwa bakitiilia eziliwo kati bwali mu bulamu obw’akataffaali aka namunigina nga buno bulowoozebwa okuba nga bwe bulamu obwasooka okubaawo ku Ensi emyaaka obuwumbi nga buna egiyise. Ebiseera ebyo ku Ensi tekwaliko bilamu bilala byonna.\nWaliwo ne bakitilia eziviilako abantu okufuna endwaade n’okufa obulwadde nga tetanaasi, omusujja gwa tayifoidi (typhoid fever), diputiilia (diphtheria), sifiliizi (syphilis), kolera (cholera), endwadde z’ebigele, ebigenge n’akafuba (tuberculosis). Ne mu agilikakya mulimu endwadde za bakitiilia nnyingi ku faamu n’ennimilo. Kyokka mu yindasitule bakitiilia ezimu zitabulwa mu bizimbulukusa (yeasts) n’entikotiko (molds), mu kuteekateeka emmele ezekiivululu (fermented foods) nga kyiizi vayinega (vinegar) evinnyo/wayini), ne bbongo (yogurt).\nObusobozi bwa bakitilia okukutulakutula ebipooli by’ebilamu eby’enjawulo bukozesebwa okujja kaidulokaboni (hydrocarbons) mu petuloliyaamu era kno ne kikozesebwa mu kulwanyisa amafuta agaba ganjadde naddaka mu mayanja.\nPolotozowa buramu obusirikitu obusinga okuba obuzibuwavu. Polotozowa nnyukiralina ezirina obuzimbe obw’enjawulo era polotozoowa ziyinza okuba nga bwe bulamu obusookerwako obwa ebiramu ebizimbibwa obutaffaali obunji(multicellular organisms). Kino kitegeeza nti zirina obuzimbe obusobola okulabibwa ne mu bitonde eby’omutendera ogwa waggulu, obutali wantu walala wonna mu nsi ey’obulamu obusirikitu. Wamo ojja kusanga obulamu obusirikitu obusinga nga :\na)\tthe plasmodial slime molds.\nc)\tObwenkira (flagellates) nga sipongi (sponges). Buno bulina obuzimbe obulinga akakira\nd)\tObwoyaya (cilia). Buno buba bwoya obutini obumpi.Eky’okulabirako ye palamesiyamu (Paramecium). Bulina obwoya obutini ku mubiri gwabwo gwonna. Obwoya buno bukuba amazzi ne busobozesa akaramu kano okutambula mu mazzi.\ne)\tSepironza (sporozoans). Sepironza (sporozoans) ziba polotozoowa ennyunyunsi (parasitic protests). Obulwadde bwa Malaria bureetebwa polotozowa ennyunyunsi eyiri mu kikula kya sepironza. Polotozowa eno okufaanana n’obulamu obunyunyusi (parasites) bwonna tesobola kubeerawo ku lwayo wabula erumba ekiramu ekirala era n’ekikolako obuvune oluvannyuma lw’ekiseera.\n(viii) Lukeniya (Lichen)\nWaliwo obulamu obusilikitu obw’omugaso (Good Microbes) n’obulamu obusirikitu obw’obulabe (Bad Microbes).\nOlufungi(fungus) lulimu ebika nga n’olukonge mw’olutwalidde .Olukonge(molds) mu butuufu lufungi .Tulaba olukonge mu binaabiro byaffe oba ku mugaati oguba gukukula. Olufungi lulina enkula ey’oluzigooti (zygote). Obuyisiti (yeasts) buba lufungi olw’akataffaali akamu(celled fungi) kyokka olukonge(molds) luba lufungi olw’obutaffaali obungi(multicellular fungi). Omugaati gwetaaga olugungi olw’ekika ky’obuyisiti (yeast) okuguzimbulukusa .Bw’oleka omugaati wabweri, guyingirirwa ekika ky’olufungi ekirala ekiyitibwa olukonge lw’omugaati (bread mold) okugufumya. Obuyisite bwetaagisa ekivundiso (fermentation) ekiyiisa omwenge.\nObutiko(mushrooms) nabwo kika kya lufungi(a type of fungi)Let's look at Club Fungi first. Mushrooms! Everyone knows about these fungi. Obutiko biba birimba bya miraatira (starnds) ebibeera mu ttaka nga biyitibwa kayifa (hyphae) .Kayifa zino lwe lufungi lwennyini olusookerwako, bino nga biba bikoola ebiba mu kuvunda oba ebikuta by’emiti ebiba bivunda ku ttaka. Ekiseera bwe kituuka okuzaala, ne bufuna omutunsi n’ekikoffiira n’obulaba nga bufuluma nga bumeruka okuva mu ttaka. Wansi w’ekikoffiira wasangibwayo sipuwa z’olufungi (fungus spores).\nObulamu obusirikitu obw’omugaso (Useful Microbes)\nYadde nga obulamu obusirikitu obumu bwa bulabe eri omuntu kyokka ate obumu bwa mugaso; mu ngeri zino:\n(i)\tOkuyingiza naitogyeni mu ttaka. Waliwo bbakitiiriya eziyingiza naitogyeni mu ttaka (fixing nitrogen). Bbakitiiriya zino zibeera mu mirandira gya bimera era kino kigiyamba okuyingiza naitogyeni okuva mu ttaka. Naitogyeni agasa nnyo ebimera okukula obulungi era bakitiriya zino ze zisobozesa kino.\n(ii)\tEnsolo nga ente n’embuzi zisobola okubeerawo ku muddo olw’obulamu obusirikitu (microbes) obusangibwa mu lubuto lwayo. Bbakitiriya ezisangibwa mu lubuto lw’ente ziyamba okukutulakutula zeruloozi mu bimera. Bbakitiriya zino zisangibwa mu nsolo zonna ezirya omuddo okuziyamba okuba ennamu yadde nga zirya muddo.\n(iii)\tOlukonge olumera ku mukyungwa ogutanise okwonooneka mwe mwavumbulwa eddagala erirwanyisa bbakitiiriya (antibiotics). N’olwekyo olufungi (fungi) mwe muva eddagala erilwanyisa endwadde ezireetebwa bbakitiiriya. Dokita bw’akwkebejja n’akizuula nti olumbiddwa bbakiiriya (bacterial infection), akugerera eddagala erilwanyisa bbakitiiriya nga linafuya ebisenge by’obutffaali bwa bbakitiriya. Ebisenge bya bbakitiiriya bwe biba ebinafu omutaffaali bwo obukuumi (immune cells) bugenda mu maaso ne busaanyaawo bbakitiiriya.\nObulamu Obusirikitu obw’obulabe ku bulamu\nWaliwo obulamu busirikitu nga bbwo bwa bulabe ku bulamu. Mu butuufu ebikula bya bbakitiiriya bingi bireeta endwadde mu Bantu, ensolo, n’ebimera. Abantu beeraliikirira nnyo bbakitiiriya ezireeta obulwadde nga tetanaasi(tetanus) n’obukooli ( E. coli). Kyokka waliwo ate era ebika by’obukooli ebirungi obusangibwa mu byenda byo okuyamba okukutulakutula emmere gy’olya ekigireetera okuwunya ng’ewedde okukolebwako obukooli buno. Waliwo n’obukooli bw’oyinza okufuna nga olidde ennyama etayidde bulungi. Obukooli buno bbakitiiriya embi eziyinza okukuteeka ku ndiri n’okukutta.\nManya: Mu bulamu obusirikitu kimanyiddwa nti mulimu bbakitiiriya ennungi ne bbakitiiriya ez’obulabe naye tekimanyiddwa oba nga waliwo vayiraasi ez’omugaso mu Nsi. Vayiraasi ez’obulabe zirimu “laabbiiisi” (rabies), lubyamira (Pneumonia), ne mulalama ( Meningitis). Okuyita mu ssomo lya Tekinologia w’ebiramu (Biotechnology) bannasayansi banoonyereza n’okukola enkakaso ku vayiraasi, bbakitiiriya, ne fungi olw’ensonga ez’enjawulo ney ensonga esinga obukulu lwa kuba nti obulamu obusirikitu buno buyinza okuba obw’obuvune ennyo okusinga ensolo zo mu nsiko enkwambwe nga empologomma oba goonya.\nKyokka era obuamu obusirikitu bukola ebitoolo (compounds) okukola eddagala eppya eriyamba mu kujjanjaba endwadde oba oli awo lumu omuntu ayinza okugemebwa okuziyiza sennyiga oba ebbola oba HIV aids. Mu butuufu laabu ziri mu kukola eddagala eppya oba ery’amaanyi okusingawo mu kulwanyisa bbakitiiriya.\nBino bigyidwa ku "https://lg.wikipedia.org/w/index.php?title=Obulamu_obusirikitu_(Micro_organisms)&oldid=23917"\nLuno olupapula lwasemba okukyusibwamu ku 14:11, 29 Gwakutaano 2018.


Muky. Florence Bagunywa Nkalubo asumuluridde Nkobazambogo ettu lye yajje mu Ttabamiruka wa USA « BugandaWatch\nMuky. Florence Bagunywa Nkalubo asumuluridde Nkobazambogo ettu lye yajje mu Ttabamiruka wa USA\nComments Off on Muky. Florence Bagunywa Nkalubo asumuluridde Nkobazambogo ettu lye yajje mu Ttabamiruka wa USA\nBuganda, Diaspora, Events, Headlines, News, Youth\nbaganda, bagunywa, buganda, change, kabaka, kirabira, leaders, mbogo, mutebi, news, nkalubo, nkoba, sewava, sserubiri, student, Uganda, youth, za\nMinisita wa Kabaka ow’a bavubuka eyawummula, Owek. Florence Bagunywa Nkalubo, olwavudde mu lukungaana lwa Ttabamiruka mu America, yetabye ku mukolo gw’okukyusa obukulembeze bwa Baganda Nkobazambogo mu Kampala International University (KIU) Kansanga mu Kyaddondo. Omukolo gwabaddewo nga 16 September 2017 ku ssettendekero lya KIU. Tebusweke Ivan Maswanku ow’Olugave yeyalayizibbwa nga Ssentebe omugya. Yazze mu bigere bya Katongole Ronald eyeddira Ente.\nBweyabadde ayogerako eri abavubuka, Owek. Bagunywa yategeezeezza nti yayitibwa mu Ttabamiruka wa Ggwangamujje NY/NJ eyaliwo okuva nga 1 September 2017 okutuuka nga 4 September 2017, okwogera ku kutema evvuunike ku Buganda obw’enkya. Yategeeza nti olukiiko lwakaanya nti essubi ly’okuzimba Obuganda Obw’Enkya liri mu bavubuka. N’olw’ensonga eyo, banna Ttabamiruka baasalawo okuwagira abavubuka abakola emirimu egitali gimu egitukira mu Buganda Obw’Enkya.\nAbakulembeze ba BANKOSA , KIU\nYawadde abavubuka ba Nkobazambogo amagezi okutandika okukola entegeka z’emirimu enambulukufu mu buwandiike (proposals) ezitukaana n’okuzimba Obuganda Obw’Enkya ate n’okuwa abavubuka obukugu obusasula ku mutindo ogwawaggulu. Nanyonnyola nti proposal eziwa abavubuka obusobozi okuddukanya Obuganda Obw’Enkya awamu n’okunyeeza Namulogo banna Ttabamiruka betegefu okuziwagira n’amanyi.\nMu balala abetabye ku mukolo kuliko, minister wa Kabaka ow’abavubuka eyasooka, Owek. Sewava Sserubiri, Omulangira James Wasajja, omukiise w’abavubuka mu Lukiiko lwa Buganda, Owek. Sylvia Kirabira, abazadde ne banna Nkobazambogo okuva ku matendekero amalala.


Bukedde Online - Muganda w'omugagga Kirumira attiddwa mu bukambwe eKireka; Omulambo gwe bagusibidde mu bbuutu y'emmotoka ye\nBasse omuntu mu bukambwene bamusuula mu mwala...\nBalikuddembe alese ataddewo obukadde 80 ez'okumuziika...\nMuganda wa Kirumira Ivan Kagimu Kirumira eyattiddwa ababbi\nABATEMU bataayizza muto w’omugagga Godfrey Kirumira ssentebe w'abagagga banannyini bizimbe mu Kampala mu nnyumba y’e Kireka ne bamukuba akabazzi ku mutwe ne bamuttirawo ne baduka ne ssente.\nIvan Kagimu Kirumira 42, abangi gwe babadde bamanyi nga Baker muto w’omugagga Kirumira abatemu gwe balumbye mu nnyumba ye ekiro ku ssaawa nga 7:00 mu kiro ekikeesezza olwaleero ku Ssande ne bamukuba akabazzi ku mutwe ne bamuttirawo ssente zonna obukadde 50 bweyabadde nabwo ne bagenda nabwo.\nSsentebe w’eggombolola y’e Namugongo mu Kira munisipaliti Guster Mukasa era nga ye ssentebe wa LC ya Kireka A, omugenzi mwabadde ne nnyumba ya kalian okuliraana amakage mwebamutidde ategeezezza Bukedde nti omutuuze we abantu bamulabyeko ku ssaawa nga 5:00 ez’ekiro ku Lwomukaaga ng’ayingira ekikomera kye kino.\nIvan Kirumira ng'ali mu office gye buvuddeko\nWabula yabadde alina abavubuka bayamba okulabirira awaka babbiri gattako muwala we Annet Nakagimu ow’emyaka nga 16 ategeezezza nti taata we bweyakomyewo nanyingira n'alagira bamunyigeko ku mubiri yabadde nakanyama amuluma bwebamaliriza ye, ne yeebaka.\n“Guster agamba nti omuwala ono obudde bwagenze okukya nga bamusibidde mu kisenge kye n’ekinyolo abavubuka bano ne beekobaana ne bannaabwe ne bamutemula kubanga waliwo omu ku bapangisa eyasanze abavubuka nabo nga batudde ku ggeeti ekiro ssaawa nga 6:30 nga bataano ne mikwano gyabwe banyumya” Bwatyo bwategeezezza.\nWabula oluvannyuma okusinziira ku mulambo bwe gubadde gufaanana Kirabika bamukubye akabazzi ku mutwe ne bamunyaga ne ssente ze zonna obukadde obuli 50,000,000/- muwala we z’agamba nti kitaawe yabadde aziweza.\nYe Omugagga Godfrey Kirumira Agamba nti yakedde kugenda ku mbaga ya muwala Godfrey Kyeswa owa Maria Galeria eyabadde awasa muwwala wa munnakatemba Ssenkubuge Siyasa eyabadde e Kiggo ku Serena.\nWabula yabadde yakatuuka awaka ku ssaawa nga 10:00 ez’ekiro yabadde ayingira bwati mu nju omu ku batabani b’omugenzi n'amukubira essimu nti taata bamusse.\n“Navugiddewo mmotoka okutuuka e Kireka ku mulambo era nasanze poliisi yesibidde mu geeti ne basooka bangaana okuyingira eddakika nga 30. Wabula oluvannyuma ne nva mu mbeera okutuuka mu luggya nga muganda wange bamusse ne bamupakira mu buttu ya mmotoka ye ekika kya Land Rover UAM 502B” Bwatyo Kirumira bwategeezezza.\nAyongeddeko nti poliisi yamutegeezezza nti abatemu bwe bamaze okutta Ivan Kirumira bamuwaludde okuva ku maddaala ga kalina waggulu okutuuka wansi omulambo gwe ne baguteeka mu buttu ya mmotoka ye wabula ne balema okusimbula okuva mu kifo.\nOmwogezi wa poliisi mu ggwanga Emilliano Kayima agambye nti poliisi esobodde okukwatako abavubuka babbiri amanya gatayogedde ssaako ne muwala w’omugenzi Nakagimu ayambe okunnyonnyola poliisi ye Kireka ekituufu ekyabaddewo wadde era kigambibwa nti omuvubuka eyadduse n'akasawo ka ssente, ATM ne kaadi z’omugenzi ez’essimu.\nBano poliisi yabasanze basiimula omusaayi mu nnyumba ekiro nga bukya ssaako okwoza kapeeti kwebamutidde n’ebisenge gattako okusimula amaddaala kwebakululidde omulambo.\nNakagimu ategeezezza poliisi nti kitaawe bwe bamaze okumutta ku ssaawa nga 9:00 ekiro ne bamugulira ekisenge ne bamugamba nti abatemu ababadde babanja kitaawo bamusse ne badduka ne ssente ze era wano kwekufuluma ayite abantu.\nYe Omugagga Kalungi omu ku baganda ba Kirumira ategezezza nti basaaliddwa nnyo muganda waabwe okumala gafa bwati ng’ate babadde bamulinamu esuubi ddene omusajja abadde omukozi ne bamulesa abaana abato bwebati.\nOKUZIIKA: Omugagga Kirumira agamba nti Ivan bagenda kumuziika leero ku kiggya kya kitaabwe e Busega mu munisipali y’e Lubaga ku ssaawa 10:00 ez’olw’eggulo.


Yeremiya 5 | Bayibuli ey'Oku Mukutu Gwaffe Ogwa Intaneeti | New World Translation\nAbantu bagaana okukangavvulwa Yakuwa (1-13)\nKuzikirizibwa naye si kusaanirawo ddala (14-19)\nYakuwa avunaana abantu be (20-31)\n5 Mutambuletambule mu nguudo za Yerusaalemi. Mutunuletunule mwetegereze. Munoonye mu bibangirizi byakyo ebya lukale mulabeObanga munaazuulamu omuntu akola eby’obwenkanya,+Era afuba okuba omwesigwa,Bw’anaabaamu, kale nnakisonyiwa. 2 Ne bwe bagamba nti: “Nga Yakuwa bw’ali omulamu!” Baba balayira bya bulimba.+ 3 Ai Yakuwa, amaaso go teganoonya bwesigwa?+ Wababonereza, naye tekirina kye kyabakolako.* Wabulako katono okubazikiriza, naye tebalina kye baayiga.+ Baakakanyaza obwenyi bwabwe ne buba bugumu okusinga olwazi,+Baagaana okukyuka.+ 4 Naye nnagamba nti: “Abantu bano bateekwa okuba nga bakopi. Bakola eby’obusirusiru olw’okuba tebamanyi Yakuwa,Tebamanyi mateeka ga Katonda waabwe. 5 Nja kugenda eri abasajja ab’ebitiibwa njogere nabo,Kubanga bateekwa okuba nga bamanyi ekkubo lya Yakuwa,Bateekwa okuba nga bamanyi amateeka ga Katonda waabwe.+ Naye bonna baali bamenye ekikoligoEra ne bakutula n’ebisiba.” 6 Empologoma ey’omu kibira kyeva ebalumba,Omusege ogw’omu ddungu kyeguva gubasaanyaawo,N’engo kyeva eteegera okumpi n’ebibuga byabwe. Buli abifuluma agajambulwa. Kubanga okwonoona kwabwe kungi nnyo;Ebikolwa byabwe eby’obutali bwesigwa biyitiridde obungi.+ 7 Nnyinza ntya okukusonyiwa ebintu bino? Abaana bo banvuddeko,Balayira eri oyo atali Katonda.+ Nnabawa byonna bye beetaaga,Naye beeyongera bweyongezi okwenda,Era beekuluumululiranga mu nnyumba ya malaaya. 8 Balinga embalaasi ennume ezirulunkanira okulinnyira enkazi,Buli omu abebera muka munne.+ 9 “Sisaanidde kubabonereza olw’ebintu ebyo?” Yakuwa bw’agamba. “Sisaanidde kuwoolera ggwanga ku ggwanga ng’eryo?”+ 10 “Mwolekere ennimiro zaakyo ez’emizabbibu muzoonoone,Naye temuzisaanyizaawo ddala.+ Muteme amatabi gaakyo,Kubanga si ga Yakuwa. 11 Ab’ennyumba ya Isirayiri n’ab’ennyumba ya YudaTebabadde beesigwa n’akamu gye ndi,” Yakuwa bw’agamba.+ 12 “Beegaanyi Yakuwa, era bagamba nti,‘Talina ky’ajja kukola.*+ Tewali kabi kanaatutuukako;Tetujja kulaba kitala wadde enjala.’+ 13 Bannabbi bye boogera tebiriimu nsa,Ekigambo kya Katonda tekiri mu bo. Ka bafuuke ekitaliimu nsa ng’ebigambo byabwe bwe biri!” 14 Kale bw’ati Yakuwa Katonda w’eggye bw’agamba: “Olw’okuba abantu bano boogedde bwe batyo,Nzuuno nfuula ekigambo kyange omuliro mu kamwa ko,+Abantu bano ze nku,Era gujja kubookya.”+ 15 “Mmwe ab’ennyumba ya Isirayiri, ŋŋenda kubaleetera eggwanga ery’ewala,”+ Yakuwa bw’agamba. “Eggwanga eryateekebwawo edda ennyo. Eggwanga ery’edda ennyo,Eggwanga eryogera olulimi lwe mutamanyi,Era eryogera bye mutasobola kutegeera.+ 16 Bonna basajja balwanyi;Ensawo yaabwe ey’obusaale eringa entaana eyasaamiridde. 17 Bajja kulya by’okungudde n’emmere yo.+ Bajja kutta batabani bo ne bawala bo. Bajja kulya ebisibo byo n’amagana go. Bajja kusaanyaawo emizabbibu gyo n’emitiini gyo. Bajja kuzikiriza n’ekitala ebibuga byo ebiriko bbugwe bye weesiga.” 18 “Naye ne mu nnaku ezo,” Yakuwa bw’agamba, “siribazikiririza ddala.+ 19 Era bwe balibuuza nti, ‘Lwaki Yakuwa Katonda waffe atukoze ebintu bino byonna?’ obaddangamu nti, ‘Nga bwe mwandeka ne muweereza katonda omulala mu nsi yammwe, nammwe muliweereza abagwira mu nsi etali yammwe.’”+ 20 Mulangirire kino mu nnyumba ya Yakobo,Era mukirangirire mu nnyumba ya Yuda nga mugamba nti: 21 “Muwulire kino mmwe abantu abasirusiru abatalina magezi:*+ Balina amaaso naye tebalaba;+Balina amatu naye tebawulira.+ 22 ‘Temuntya?’ bw’ayogera Yakuwa,‘Temusaanidde kukankana mu maaso gange? Nze nnateekawo omusenyu okuba ensalo y’ennyanja,Olw’ekiragiro eky’olubeerera, ennyanja teyinza kusukka nsalo eyo. Wadde amayengo gaayo geesuukunda, tegasobola kuwaguza;Wadde nga gayira, tegasobola kugisukka.+ 23 Naye abantu bano balina omutima omukakanyavu era omujeemu;Balese ekkubo lyange ne bakwata eryabwe.+ 24 Era tebagamba mu mutima gwabwe nti: “Kaakano ka tutye Yakuwa Katonda waffe,Atuwa enkuba mu kiseera ekituufu,Enkuba eya ddumbi n’eya ttoggo,Oyo akakasa nti wabaawo wiiki ez’amakungula ezaagerekebwa.”+ 25 Ensobi zammwe ze ziremesa ebintu bino okujja;Ebibi byammwe bye bibalemesa okufuna ebirungi.+ 26 Kubanga mu bantu bange mulimu abantu ababi. Beetegereza ng’omutezi w’ebinyonyi bw’akola ng’abwamye. Batega omutego ogw’akabi. Bakwasa bantu. 27 Ennyumba zaabwe zijjudde obulimba,+Ng’omuyonjo ogujjudde ebinyonyi. Kyebava bafuuse ab’amaanyi era ne bagaggawala. 28 Bagezze era banyirira;Bakola ebibi bingi nnyo. Ensonga z’abo abatalina bakitaabwe tebazikolako mu bwenkanya,+Bo basobole okuba obulungi;N’ensonga z’abaavu tebazikolako mu bwenkanya.’”+ 29 “Sisaanidde kubabonereza olw’ebintu ebyo?” Yakuwa bw’agamba. “Sisaanidde kuwoolera ggwanga ku ggwanga ng’eryo? 30 Ekintu ekibi ennyo era ekyesisiwaza kibaddewo mu nsi: 31 Bannabbi boogera bya bulimba,+Bakabona bakozesa obuyinza bwabwe okunyigiriza abalalaNaye abantu bange baagala kibe bwe kityo.+ Kale munaakola mutya ng’enkomerero etuuse?”\n^ Obut., “tebaanafuwa.”\n^ Era kiyinza okuvvuunulwa, “Taliiyo.”\n^ Obut., “abantu abasirusiru abatalina mutima.”


Mawokota yeeridde empanga mu z'amasaza - StaDailyNews\nHome Amawulire Agaakuno Mawokota yeeridde empanga mu z’amasaza\nMawokota yeeridde empanga mu z’amasaza\nOkusinziira ku bategesi b’empaka zino okuzuula omuwanguzi baasinzidde ku ngeri essaza gye lituukirizaamu emirimu gy’Obwakabaka.\nOmumyuka asooka owa Katikkiro,Owek. Twaha Kaawaase Kigongo, alangiridde essaza lya Mawokota ku buwanguzi bw’engule y’essaza erisinze mu gavumenti mu mwaka 2020.\nKumukolo ogubadde mu Bulange era nga gwetabiddwako ab’amasaza ab’enjawulo wamu n’abeebitiibwa mu Bwakabaka, Mawokota erangiriddwa nga bwemmezze amasaza amalala n’obubonero 84.\nKyaddondo ekuutte kyakubiri n’obubonero 78 ate Bulemeezi n’ejja mu kyokusatu n’obubonero 76 n’amalala ne gagoberera.\nOwek. Kaawaase ategezeeza nti Buganda bweba nga eneedda ku ntikko, erina okunyweza enteekateeka ya gavumenti ez’ebitundu kubanga ezingiramu ebintu ebyenjawulo.\n“Tojja kugamba nti ojja kukuuma n’okunyweza Nnamulondo ng’ebitundu bya Buganda tebimanyi kigenda mu maaso, ate we kituuka ku Federo tolina ngeri gy’oyinza kugitambuza nga toyise mu ebyo ebitundu okuviira ddala ku mutongole wansi okwambukira ddala okutuuka ku Ssaabasajja Kabaka.” Kaawaase bw’ategezeezza.\nOkusimba emiti gwegumu ku mirimu egikolebwa okutumbula bulungi Bwansi| Ekif- Buganda Kingdom.\nKaawaase agambye nti gavumenti ez’ebitundu zikola omulimu munene mu kunyweza ensonga za Buganda Ssemasonga ettaano nga tolina bw’oyinza kuzitwala mu maaso nga toyise mu gavumenti za bitundu.\nBano abasabye okukola buli kimu okulaba nga bagazisa abantu okukola Bulungibwansi awamu n’okukuuma obutonde bwensi.\nYe Minista avunaanyizibwa ku gavumenti ez’ebitundu mu Bwakabaka, Owek. Joseph Kawuki alaze bye batunuulidde okutuuka ku muwanguzi w’emapaka zino.\nMuno mulimu abaami abatwala amasaza okwetaba mu nkiiko ez’enjawulo, enkwanaganya y’emirimu wamu n’entambula yaagyo mu masaza, enteekateeka y’okuggulawo woofiisi n’okuziddukanya, okutuuza enkiiko mu nkola ya ZOOM awamu n’ebirala.\nMinisita Kawuki annyonnyodde nti buli ssaza baliwadde obubonero okusinziira ku ngeri gye liddukanyaamu emirimu gyalyo.\nWano Ssaabawolereza wa Buganda, Owek. Christopher Bwanika w’asinzidde n’asaba abatawangudde obutaggwaamu maanyi naye beetegekere omulundu omulala.\nOmwami w’essaza Mawokota, Owek. Gabriel Kabonge, agambye nti ekibawanguzizza kwe kuteeka amaanyi mu pulojekiti ezeekuusa ku nkulaakulana wamu n’obumu.\nBeene yasiima buli nnaku z’omwezi nga 8/10 eza buli mwaka Buganda ejagulizeeko olunaku lwa gavumenti ez’ebitundu awamu ne Bulungibwansi era nga wano essaza erisinze we baliweera engabo wamu n’ebbaluwa erisiima.\nWabula okujaguza kw’omulundi guno kwakubeera kwakimpowooze era nga abo bokka abaaweereddwa kaadi bebajja okubugiriza Beene.\nKino kikoleddwa okutukiriza wamu n’okugondera ebira bya Minisitule y’ebyobulamu kukuziyiza okusasaanya akawuka akalwaaza Covid-19.\nPrevious articleCHAN: Uganda to face Rwanda in group C opener\nNext articleKabaka ayanukudde abamubika, abalonzi abalaze ekubo


Bukedde Online - Hajji Kiyimba atutte Maama Fiina: Embaga eyengedde\nAbajaasi babasibye emyaka 15 lwa kulya mu nsi lukwe\nEyakubwa tulansifooma bamututte Nairobi ku...\nBy Kizito Musoke Martin Ndijjo\nEMBAGA ya Maama Fiina eyengedde. Tujja kugirya mu nnaku ntono okuva kati ng’ekisiibo (omwezi omutukuvu ogwa Ramathan) tekinnatandika.\nEbifaananyi ebiraga Maama Fiina ne Hajji Kiyimba.\nAgenda kuwoowebwa ne Hajji Abbas Kiyimba- Ssentebe wa Kyengera Town Council era Ssentebe wa NRM owa Wakiso Disitulikiti.\nSofia Namutebi (Maama Fiina) ye “Hakki” ya Kiyimba nnamba nnya. Obusiraamu bukkiriza omusajja okuwoowa abakazi abasukka ku omu kyokka nga tebasukka bana kasita aba n’obusobozi.\nKiyimba alina abakyala Hajat Kudra Kiyimba abeera e Kyengera, alina omukyala w’e Busega mu maaso g’essundiro ly’amafuta erya Petro City; omukyala omulala abeera Bulenga nga kigambibwa nti amuzimbira Katereke.\nKiyimba alinayo n’amaka amalala e Maya. Maama Fiina ne Kiyimba bategeka kuwoowebwa Kibuli.\nKyokka ng’akakiiko akateesiteesi kakyalowooza ku ky’okukyusa omukolo bawoowebwe e Nsangi okutaasa abantu okuva mu Nsangi (Kiyimba mututumufu nnyo e Nsangi ne Wakiso) bagende e Kibuli ate bakomewo e Nsangi awategekeddwa omukolo gw’okugabula.\nKyokka Hajji Kiyimba yategeezezza Bukedde ku ssimu nti ye ne Maama Fiina baludde nga baamukwano. Osanga ababalaba bombi we bava okulowooza nti baagalana.\nHajji Kiyimba ne bakyala be ababiri.\n“Bwe kiba kituufu nga bagenda kutuwoowa, mulinde batuwoowe mukakase nti twagalana,” bwe yategeezezza. Omukwano gwa Maama Fiina ne Hajji Kiyimba gwasinga kumanyika mu February 2017, Maama Fiina bwe yatandika okwetikka emmere n’agitwala mu ofiisi ya Kiyimba buli lunaku n’amugabula ekyemisana.\nAbakozi ku ofiisi ya Kiyimba batenda Maama Fiina ekisa kubanga bonna ababegera emmere n’abagabula buli lw’atwalira Hajji ekyemisana.\nOmu ku bakozi ba Hajji Kiyimba yategeezezza Bukedde nti ku Paasika, Maama Fiina yabagabidde buli omu 500,000/- bagende beesanyuse.\nMaama Fiina yafiirwa bba, Maj. Muhammed Kiggundu eyatemulwa nga November 26, 2016.\nKiggundu ne Kiyimba baali baamukwano. Kiggundu bwe yafa, Kiyimba yawaayo omuwendo okubeeranga ewa Maama Fiina e Bulenga ng’amugumya mu biseera by’okukungubaga. Kirowoozebwa nti wano we baatandikira omukwano.\nMaama Fiina abadde assa ebifaananyi bye ne Kiyimba ku mukutu gwe ogwa Facebook.\nKyokka mu February yatandise okulabika naye mu lujjudde naddala ku mikolo omuli enkuhhaana z’ebyobufuzi eza Kiyimba. Hajji Kiyimba bw’asituka okwogera awa Maama Fiina omuzindaalo n’abaako by’ayogera.\nMaama Fiina ne bba, omugenzi Muhammed Kiggundu.\nMAAMA FIINA TEWALI KIMUKUGIRA KUFUMBIRWA\nMaama Fiina talina musajja oluvannyuma lw’okufa kwa Maj. Kiggundu.\nYasooka kufumbiriganwa ne Hajji Ismail Ssekidde mu 2004 kyokka ne baawukana mu 2014.\nEkirala Hajji Ssekidde yali asussizza okuwa amateeka ku nkozesa ya ssente.\nMaama Fiina yategeezezza Bukedde oluvannyuma lwa Maj. Kiggundu okuttibwa nti yasooka kumukwana mu 2002, kyokka n’asooka amutya kuba yali mujaasi.\nBaddamu okusisinkana mu 2011. Mu 2012 bakkiriziganya ne baagalana era ne bawoowebwa mu nkukutu mu February wa 2013.\nSheikh Habib Kagimu yabawa amagezi bagattibwe mu lwatu, ne bakola embaga mu 2015 mu muzikiti e Kibuli.\nAbâ€™amasiro amalala baagala nago gaddaabirizibwe\n2009 mwaka gwa ttemu, ekyeya nâ€™obubenje


Bukedde Online - Museveni awadde Kiprotich obukadde 200: Amuwaanye\nMuseveni akyusizza baminisita\nKCCA eyodde aba loole abasimba ku kkubo\nAdded 15th August 2012\nPULEZIDENTI Museveni awadde omuddusi Kiprotich ceeke ya bukadde 200 ng''akasiimo okumwebaza okuweesa eggwanga lye ekitiibwa bwe yawangudde zaabu mu mizannyo gya Olympics.\nBya David Kibanga\nPULEZIDENTI Museveni awadde omuddusi Kiprotich ceeke ya bukadde 200 ng'akasiimo okumwebaza okuweesa eggwanga lye ekitiibwa bwe yawangudde zaabu mu mizannyo gya Olympics.\nMuseveni yayanirizza Kiprotich mu maka ge e Ntebe ku kyenkya mwe yamuweeredde ceeke ya bukadde 200 okuva mu Banka Enkulu (Bank Of Uganda) era n’amutegeeza nti asobola okuggyayo ssente ezo essaawa yonna w’ayagalira. Era ne yeeyama n'okuzimbira bazadde ba Kiprotich ennyumba ya bisenge bisatu.\nNga yaakamala okumukwasa ceeke, Kiprotich yategeezezza Pulezidenti wakati mu buwombeefu obw’ekitalo nti, “Naye bazadde bange.” Wano Museveni we yasitukidde n’ategeeza nga bw’agenda okuzimbira bazadde be ennyumba\nya bisenge bisatu ebisulwamu.\n“Buli munnabyamizannyo anaabeera akoledde eggwanga ebirungi okutandikira wano mu Afrika, n’ebweru waayo tugenda kumuwa kavvu, ate oluvannyuma aweebwe omulimu mu bimu ku bitongole bya Gavumenti nga amakomera, poliisi, amagye n’ebirala. Maama ng’enda kumuzimbira ennyumba ng’erina ebisenge ebisulwamu bisatu mu\nkitundu kyonna ky’onooyagala.” Museveni bwe yategeezezza Kiprotich mu kubwatuka kw’engalo.\nBazadde ba Kiprotich basulamu nnyumba ya ttaka wabula olw’obuwanguzi mutabani waabwe bwe yatuuseeko, ebintu kati bigenda kutereera.\nVision Group ekyamusondera; Mu kampeyini ya Vision Group efulumya ne Bukedde okumukung’aanyiza ensimbi,\nwe bwazibidde eggulo nga yaakakung’aanya obukadde 350 okusinziira ku kitunzi wa kkampuni eno, Susan Nsibirwa.\nBw’ogattako 200 eza Pulezidenti, Kiprotich yaakayiikamu obukadde 550. Kampeyini ya Vision Group ya wiiki nnamba.\n“Njagala okwebaza Kiprotich eby’ensusso kuba yasobola okuddukirako mu nsiko e Kenya afune okutendekebwa okumala oluvannyuma lw’okukizuula nti mu Uganda si byangu. Kino kiraga nti mulwanyi wa NRM nnamige.” Pulezidenti bwe\nAbantu bamwaniriza ng’omuzira;\nEnkuyanja y’abantu okwabadde aba bodaboda, abaavudde e Kapchwora gy’azaalwa, n’abayise ku luguudo lw’e Ntebe, baayanirizza Kiprotich eggulo mu ssanyu eppitirivu. Kiprotich eyabadde mu mmotoka eyeebikkula, bakira alaga abawagizi omudaali gwe yawangudde era abamu obwedda bakuba enduulu y’oluleekereeke nti, “kyekyo mwana waffe”.\nWakati mu nkuyanja y’abantu, yatuusiddwa ku Serena Hotel gye yasuze nga leero ku Lwokuna agenda mu Palamenti.\nMuseveni ng'ayambaza Kiprotich omudaali gwe yawangudde. Ekif: Silvano Kibuuka\nWano nga Pulezidenti Museveni akwasa Kiprotich ceeke ya ssente obukadde 200. Ekif: Silvano Kibuuka\nPulezidenti , Kiprotich ne bamisita. Ekif: Silvano Kibuuka\nKIPROTICH nga bamwananiriza mu maka gw'obwapulezidenti. Ekif: Silvano Kibuuka\nMuseveni awadde omuddusi Kiprotich obukadde 200\nAkasolya k'Amasiro kawanikiddwa\nBakutte Abalokole n\nEbyenjigiriza e Nakasongola biri ku ccupa\nMinisita Amelia akaabidde ku mukolo ne gucankalan e Mpigi


Andrew Ojok Oulanyah owa NRM awangudde okulonda kwe Omoro – azze mu kifo ekyalimu kitaawe Jacob Oulanyah – CBS FM\nAndrew Ojok Oulanyah owa NRM awangudde okulonda kwe Omoro – azze mu kifo ekyalimu kitaawe Jacob Oulanyah\nAndrew Ojok Oulanyah ngaali ne sipiika wa parliament Anita Among\nMunna NRM mutabani w’omugenzi Jacob Lokori Oulanyah, Andrew Ojok Oulanyah yalangiriddwa ku buwanguzi ku kifo ky’omubaka we Omoro.\nOjok yafunye obululu 14,224, nadiririrwa mu nna NUP, Toolit Simon Akecha nobululu 1,633, Odongo Terence atalina kibiina yabadde wakusatu nobululu 532.\nOwokuna yabadde munna FDC, Odongo Justin, eyafunye obululu 529, ate Onen Jimmy Walter atalina kibiina yafunye obululu 88 ne Kizza Oscar owa ANT yafunye obululu 63.\nOkulonda mu Omoro tekwajjumbiddwa bulungi.Obululu 17,454 bebaalonze, obutuufu bwabadde 17,069, ate obululu 385 bwasaziddwamu.\nOludda oluvuganya government ssirumativu nebyavudde mu kalulu kano,nga lugamba kaasusse okubaamu vvulugu atagambika.\nAkulira oludda oluvuganya government mu parliament Mathius Mpuuga Nsamba agambye nti akakiiko k’e byokulonda bwekatatereeza ntekateeka zaako, katuuse okuzaalira eggwanga lino ebizibu n’okwenyiya bannauganda ebyokulonda.\nOmulwanirizi w’eddembe ly’obuntu, Dr. Livingstone Ssewanyana agambye nti kyetaagisa okuddamu okulungamya ku ntambuza yókulonda kubanga kujudemu emivuyo mingi, egimalawo obwenkanya mu kalulu.\nSsabakunzi wekibiina kya NRM, Rosemary Nansubuga Sseninde, agamba nti omulimu ogwabwe baagukoze bulungi ddala,era akalulu bakawangudde nomuwendo omunene, nga ebisigalidde ab’oludda oluvuganya byebogera police yevunanyizibwa ssi NRM.\nWabula ssentebe w’akakiiko k’ebyokulonda omulamuzi Simon Byabakama agambye nti ye abadde talabangako ku kalulu kamirembe ng’akabadde mu Omoro.\nByabakama akinogaanyizza nti akakiiko kakulembera tekavunaanyizibwa ku vvulugu eyanokoddwayo ab’oludda oluvuganya, omuli abebyokwerinda okukwata abantu babwe abaabadde bateereddwayo okukuuma akalulu kabwe.\nBaanokoddeyo n’emmotoka ezaalabiddwako nga zisomba abantu nga babayiwa mu bifo ebironderwamu,nga nezimu zaabadde teziriiko namba.


Bukedde Online - Paasita Muto ayogedde ku bituuse ku Bobi Wine: 'Mukama yandaze nga Bobi agenda kufuna obuzibu'\nBe baakutte ne Bobi baleppuka na gwa ku gw...\nALEX Kityo (8) amannyiddwa nga Paasita muto eyayatiikirira mu biseera Robert Kyagulanyi ssentamu (Bobi Wine) we yanoonyeza akalulu akaamutuusa ku bubaka bwa Kyaddondo East, ng’akulemberamu okusabira enkungaana zonna Bobi Wine ze yakubanga, atandise okusaba n’okusiiiba nga yeegayirira Katonda asobole okugonza emitima gy’abantu abaakutte Bobi Wine bamuyimbule afune obujjanjabi obumala.\nPaasita Muto ne bakdde be; Nabayitawa (ku kkono) ne Ssaalongo.\nPaasita Muto yategeezezza nti yali yafuna gye buvuddeko obubaka nti Bobi Wine yali ayalekedde akaseera akazibu mu byobufuzi n’ayagala nnyo amusisinkane amutegeeze ku nsonga zino kyokka n’alemesebwa.\n“Nnali neebase ne ndaba omuntu ng’agamba nti genda oyambe Bobi Wine agenda kugwa mu buzibu”.\nBwe nakeera ku makya nasigala nkyebuuza oba bye naloose bituufu wabula bwe naddamu okwebaka ne nziramu okufuna ekirooto ekyo, nneesitula ne hhenda ku ofiisi ya Bobi Wine esangibwa ku Munaana ku luguudo lw’e Gayaza kyokka be nasangayo ne mbategeeza nti abeera ‘bize’ ne mbivaako kyokka ate tewayise bbanga n’afuna obuzibu.\nNnyina, Nnaalongo Grace Nabayitawa yakakasizza nti kituufu omwana yakeera ku makya n’abategeeza nti “ndaba Bobi Wine agenda kufuna obuzibu mu byobufuzi, njagala kumuyamba naye oba muggye wa?’ Nabayitawa bwe yategeezezza.\nYagasseeko nti omwana yayagala n’okumukuba ng’amugamba agende ku ssomero ave mu by’okwerogozza okusisinkana Bobi Wine.\nPaasita muto yakuutidde Bobi Wine nti, singa aba avudde mu kkomera, abavubuka abamu batambula nabo abakubemu ttooci kubanga abamu be baamulyamu olukwe oba ssi ekyo yenyweze nnyo ku Katonda asobole okufuna obubaka ku buli ky’abeera agenda okukola.\nBino Kityo yabyogeredde mu maka ga bazadde be ku kyalo Nakindiba ekisangibwa mu Mannyangwa Zooni ‘A’ mu Muluka gwa Kabubbu. Bazadde be Ssaalongo Gerald Matovu ne nnyina, baategeezezza, Kityo yatandika okusabisa ku myaka 6.\nSsaalongo yategeezeaza nti emyaka ebbiri emabega baali bonna beebase ekiro kyokka ku ssaawa nga 10:00, Kityo n’azuukuka n’atandika okusabira famire naddala nze nsobole okufuna omulimu gw’okuvuga emmotoka kubanga nali ebiseera ebyo sirina mulimu ng’emmotoka baaginzigyako.\nYasabira kumpi essaawa bbiri era olwakeera enkya ne njagala mmutwale mu ddwaaliro akeberebwe omutwe.\nWabula nnyina yampabula nti tusooke tubuuza ku nneeyisa ye ku ssomero. Eno nayo batutegeeza nti yali olumu asabira banne.\nEkyewuunyisa mu wiiki bbirir ze yali ansabidde nfuniremu omulimu tezatuuka ne nfuna omulimu.\nEbigambo bye era saabikkriirizaamu naye na kati ndaba abantu abajja wano awaka nti bazze kubasabira! Oluusi bakomawo ne bamwebaza ekitegeeza nti osanga ddala essaala ye ekola!\nEnnyanja eyeetonze ku lukalu ebasattizza\nOlutalo wakati wa Jose Chameleon ne King Saha\nOno naye okusaala tekwamuyiseeko


Bukedde Online - Bajeti ya 2020/2021 erinnyisizza omusolo ku mafuta\nBajeti ya 2020/2021 erinnyisizza omusolo ku mafuta\nOkuziika Kasirye Ggwanga: Akavuyo akaabadde wabweru ng'amagye galwanagana n'abatuuze\nEbyewuunyisa ku Kasirye Gwanga by'obadde t...\nBAJETI y’eggwanga ey'omwaka 2020/2021 eyasomeddwa minisita w’Ebyensimbi, Matia Kasaija ku Lwokuna, eriko emisolo gye yalinnyisizza okusobola okwongera ku nnyingiza ya Gavumenti.\nEbisale by’entambula mu takisi ne bodaboda bisuubirwa okulinnya.\nWadde nga Gavumenti yali eyagala okulinnyisa n'okuleeta emisolo emipya, waliwo egyagaanibwa Palamenti ng'ababaka bagamba nti gigenda kunyigiriza nnyo omuntu wa wansi.\nPalamenti bwe yali eyisa bajeti nga April 24, okulinnyisa emisolo ku bintu nga bbiya, amafuta g'ettaala ne ku byobulimi kwagaanibwa.\nKyokka ate waliwo emisolo gye bakkiriza okulinnya, mu kaweefube w'okugaziya ebyenfuna by'eggwanga nga omusolo okuva ku mafuta g'ebidduka (petulooli ne dizero).\nLiita y'amafuta ga petulooli ebadde eggyibwako omusolo gwa 1,200/- yalinnyisiddwa okutuuka ku1,350/-. Dizero abadde eggyibwako 880/- buli liita egenda kuggyibwako 1,030/- era kino kitegeeza nti ebisale by'entambula byandirinnya.\nWadde nga Gavumenti yali eyagala okulinnyisa omusolo okuva ku mafuta ga tadooba nga buli liita egyongeramu 100/-, kyokka ababaka baakigaana nga bagamba kyakunyigiriza bamufunampola. Liita y'amafuta mu kiseera kino eggyibwako 200/- nga zino Gavumenti ze yali eyagala okufuula 300/-.\nAbabaka baawakanya ekyokwongeza omusolo ku mwenge n'ebyokunywa ebiweweevu ebikolebwa mu bintu ebiva mu ggwanga, nga wine n'ebirala.\nOmusolo okuva ku mwenge (wines) ogukolebwa mu bintu ebiva mu ggwanga baagusizza okuva ku 2,000/- okutuuka ku 1,500/- buli liita.\nOmusolo ku "juyisi" akolebwa mu bintu ebikolebwa mu ggwanga gwakendeezeddwa okuva ku 300/- okutuuka ku 250/-.\nAbabaka baategeeza nti omusolo ku bbiya bwe gulinnya ennyo kijja kuleetera abantu okwesonyiwa omwenge ate Gavumenti efundikire nga tekyafuna musolo gw'erina okusoloozaako.\nOmusolo ku ssigala ogwali guleeteddwa nga gulinnyisiddwa okuva ku 55,000/- okutuuka ku 75,000/- ku buli minwe 1,000 kyagobebwa.\nAbabaka baalina okutya nti omusolo ku ssigala bwe gunaalinnya ab'amakolero bajja kusala bbeeyi ya ttaaba ate kikose omulimi wa wansi amulima. Kyokka era Gavumenti yalangiridde enteekateeka y'okusonyiwa emisolo ku bitongole ebimu ebikoseddwa ennyo olw'obulwadde bwa Corona.\nAmakampuni agakwatagana n'obulambuzi n'okusuza abantu ge gamu ku gagenda okuganyulwa mu nteekateeka eno. Kyokka waliwo n'amalala agajja okuganyulwa nga gajjibwako omusolo oguwoozebwa ku magoba okumala ekiseera n'oluvannyuma balizisasula nga bateredde.\nWadde ng'emisolo gyayisibwa, wasuubirwa okubaamu enkyukakyuka ezisobola okukolebwa Gavumenti wakati mu mwaka gw'ebyensimbi 2020/2021 nga kisiinzira ku ngeri eggwanga gye linaaba likoseddwaamu.\nOmukazi eyalwana ne Kasirye mu nsiko amutenda bumalirivu


BISOME MU Afrikaans Albanian Alur Amharic Amis Armenian Aymara Azerbaijani Bassa (Cameroon) Belize Kriol Bicol Boulou Bulgarian Catalan Cebuano Chichewa Chinese (Cantonese) Chinese (Simplified) Chinese (Traditional) Chinese Cantonese (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Low German Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mam Marathi Marshallese Mazatec (Huautla) Mbunda Mingrelian Mixe Mixtec (Guerrero) Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nERYATO bwe lyali linaatera okugoba ku mwalo gw’e Belfast Lough, abasaabaze abatono abaaliko baalengera ensozi ezirabika obulungi enjuba ze yali ekubyemu. Obudde bwali bwa ku makya mu Maayi 1910. Omu ku basaabaze abo, Charles T. Russell, ogwo gwe gwali omulundi gwe ogw’okutaano okugenda mu Ireland. Okumpi awo ku mwalo waaliwo emmeeri bbiri ennene ezaali zizimbibwa, emu yali eyitibwa Titanic ate ng’endala eyitibwa Olympic. * Era ku mwalo ogwo kwaliko Abayizi ba Bayibuli abawerako abaali balindiridde Ow’oluganda Russell.\nEmyaka 20 emabega, Ow’oluganda Russell, eyali abeera mu Amerika yali yasalawo okutandika okugenda ne mu nsi endala okubunyisa amawulire amalungi. Yatandikira mu Ireland, mu Jjulaayi 1891. Ng’ali ku mmeeri eyali eyitibwa City of Chicago, Russell yalengera omwalo gw’e Queenstown, era ekyo kiteekwa okuba nga kyamujjukiza ebyo bazadde be bye baayogeranga ku nsi ya Ireland gye baava. Russell ne banne bwe baali bayita mu bubuga ne mu byalo ebitali bimu, baakiraba nti ennimiro “zaali zituuse okukungulwa.”\nOw’oluganda Russell yagenda mu Ireland emirundi musanvu. Abantu baakwatibwako nnyo ku mulundi gwe yasooka okugenda mu Ireland ne kiba nti bwe yaddayo ku mirundi emirala, bangi baakuŋŋananga okumuwuliriza. We yaddirayo, ku mulundi ogw’okubiri, mu Maayi 1903, enkuŋŋaana ze yabanga agenda okukuba mu Belfast ne Dublin zaalangibwanga mu mpapula z’amawulire. Russell yagamba nti “abantu bassaayo nnyo omwoyo” ku mboozi gye yawa eyalina omutwe “Ekisuubizo Ekinywezebwa endagaano.” Emboozi eyo yali ekwata ku kukkiriza kwa Ibulayimu n’emikisa abantu gye bajja okufuna mu biseera eby’omu maaso.\nOlw’okuba abantu bangi mu Ireland baali baagala nnyo okuwulira amawulire amalungi, Russell bwe yali ku lugendo lwe olw’okusatu olw’omu Bulaaya, yasalawo okugendako ne mu Ireland. Bwe yatuuka ku mwalo gw’e Belfast ku makya mu Apuli 1908 ab’oluganda bataano be baaliwo okumwaniriza. Abantu nga 300 be baaliwo akawungeezi k’olunaku olwo okuwuliriza emboozi eyalina omutwe ogugamba nti “Okugwa kw’Obwakabaka bwa Sitaani.” Mu bantu abo mwalimu omusajja eyagezaako okuwakanya ebyo Russell bye yali ayogera, naye n’amusirisa mu bwangu ng’akozesa Ebyawandiikibwa. Mu Dublin, omusajja omu eyali ayitibwa O’Connor eyali omuwandiisi w’ekibiina kya YMCA, yajja ku lukuŋŋaana Russell lwe yali akubye n’agezaako okuleetera abantu abaali basoba 1,000 abaaliwo obutawuliriza bayizi ba Bayibuli. Biki ebyaddirira?\nKa tugezeeko okukuba akafaananyi ku ebyo ebyaliwo ku olwo. Omusajja omu ayagala okumanya amazima agali mu Bayibuli asalawo okujja ku lukuŋŋaana okuwuliriza emboozi ya bonna gye baalanze mu lupapula lw’amawulire oluyitibwa The Irish Times. Kata omusajja oyo abulwe aw’okutuula mu kisenge ekikubyeko abantu. Omusajja oyo assaayo nnyo omwoyo ng’omwogezi alina ekirevu ekyeru n’ekkooti empanvu ayogera eri abantu. Omwogezi awa emboozi nga bw’atambulatambula ku siteegi era ng’akozesa ebitundu bye eby’omubiri era ng’annyonnyola bulungi Ebyawandiikibwa, bw’atyo n’ayamba omusajja oyo okumanya amazima agali mu Bayibuli. Wadde nga tewaliiwo byuma bya maloboozi, bonna abaliwo bawulira bulungi omwogezi by’ayogera era bassaayo omwoyo okumala essaawa emu n’ekitundu. Ekitundu eky’okubuuza ebibuuzo n’okuddamu bwe kituuka, O’Connor ne banne batandika okuwakanya omwogezi naye n’akozesa Bayibuli okubaddamu. Abantu baleekaana era ne bakuba mu ngalo ng’addamu ebibuuzo by’abamuwakanya. Abantu bwe bakkakkana, omusajja oli atuukirira ab’oluganda ng’ayagala okumanya ebisingawo. Okusinziira ku ebyo abaaliwo bye bagamba, bangi abaayiga amazima mu ngeri eyo.\nMu Maayi 1909 Ow’oluganda Russell yalinnya emmeeri eyitibwa Mauretania okuva mu New York okugenda mu Ireland omulundi ogw’okuna, era ku olwo yagenda n’Ow’oluganda Huntsinger eyali omuwandiisi, asobole okumukozesa nga bali ku lugendo okuwandiika ebyo ebyali bigenda okufulumira mu Watch Tower. Abantu 450 be baaliwo mu Belfast okuwuliriza emboozi y’Ow’oluganda Russell era 100 ku bo baayimirira buyimirizi nga tebalina we batuula.\nOw’oluganda C. T. Russell ng’ali ku mmeeri Lusitania\nOlugendo lwe olw’okutaano olwogerwako ku ntandikwa y’ekitundu kino nalwo lwali ng’eŋŋendo ezaasooka. Oluvannyuma lw’emboozi Russell gye yawa mu Dublin, munnaddiini omu omututumufu eyaleetebwa O’Connor yabuuza Russell ebibuuzo naye n’amuddamu ng’akozesa Ebyawandiikibwa, era ekyo kyasanyusa nnyo abaaliwo. Ku lunaku olwaddako Russell ne banne baalinnya eryato eritwala amabaluwa eyali lidduka ku sipiidi ne bagenda e Liverpool oluvannyuma ne balinnya eryato eriyitibwa Lusitania ne baddayo mu New York. *\nOlupapula lw’amawulire oluyitibwa The Irish Times, nga lulanga emboozi ya bonna nga Maayi 20, 1910\nEmboozi Ow’oluganda Russell ze yawa mu 1911 ku lugendo lwe olw’omukaaga n’olw’omusanvu nazo zaasooka kulangirirwa. Mu ttoggo w’omwaka ogwo, Abayizi ba Bayibuli 20 abaali mu Belfast baategeka olukuŋŋaana olwaliko abantu 2,000, ne bawuliriza emboozi eyalina omutwe “Oluvannyuma lwa bino.” Bwe baali mu Dublin, O’Connor era yajja ne munnaddiini omulala eyabuuza ebibuuzo n’addibwamu, ekyo ne kisanyusa nnyo abantu. Mu ddumbi w’omwaka ogwo, Abayizi ba Bayibuli baakyalira obubuga obulala era abantu bangi baakuŋŋaana okubawuliriza. O’Connor ne banne abalala 100 era baagezaako okukyankalanya olukuŋŋaana olwali e Dublin naye abantu ne babalemesa.\nWadde ng’Ow’oluganda Russell yatwalanga obukulembeze mu kuwa emboozi mu kiseera ekyo, yali akimanyi nti “tewali muntu yeemalirira,” kubanga “omulimu guno si gwa bantu, wabula gwa Katonda.” Emboozi ezaalangibwanga zaayamba abantu bangi okuyiga amazima. Biki ebyavaamu? Emboozi ezo zaayamba mu kubunyisa amawulire amalungi, era ebibiina ebitali bimu byatandikibwawo mu Ireland.—Okuva mu tterekero lyaffe mu Bungereza.\n^ lup. 3 Mu myaka ebiri gyokka emmeeri Titanic yabbira.\n^ lup. 9 Lusitania yakubwa bbomu okumpi n’olubalama lw’ebukiikaddyo bwa Ireland mu Maayi 1915.\n“Ababuulizi b’Obwakabaka mu Bungereza—Muzuukuke!”\nFirimu ya “Eureka Drama” Yayamba Bangi Okuzuula Amazima


Bukedde Online - Laba ekiri ku Mwalo e Kirongo abantu gye bakonkomalidde olw'entambula\nEttaka litadde Ssaabawolereza wa Gavumenti...\nKozesa ekitono ky’olina onyumirwe Ssekukkulu...\nAbantu nga bainda ekidyeri ku mwalo e Kirongo\nAbasaabaze bayitirivu abakwatiridde ku mwalo gw'e Kirongo mu bizinga by'e Buvuma nga balindiridde ekidyeri okubasaabaza ku nnyanja bagende e Kiyindi mu disitulikiti y'e Buikwe ku lukalu basobole okugenda okulya kkulisimaasi ebulako olunaku lumu lwokka.\nAbakwatiddwa e Buvuma mwe muli abasuubuzi b'ebirime abaagala okugenda e Kiyindi mu katale okwenogera ku nsimbi sso ng'ate ab'emmotoka nabo bangi bali eyo tebalina ngeri gye basala kudda ku lukalu.\nEntabwe eriwo kwe kuba nti ekidyeri kyokka ekisaaza abantu n'ebintu byabwe kyakedde kufa ne kitasobola kusaabaza bantu kuva ku mwalo gw'e Kiyindi okugenda e Buvuma n'okuvaayo okuddayo. Ekidyeri kino kirina kuva e Kiyindi kumakya ssaawa emu n'ekitundu okugenda e Buvuma naye ng'olwaleero kyasuze kifu nga bakedde kukikanika.\nKino kivudde e Kiyindi ssaawa nga ttaano n'ekitundu ne kituuka e Buvuma ku mwalo e Kirongo ssaawa nga musanvu mu ttuntu.\nEby'embi mu kutikka ebintu omuli emmotoka n'emmere ssaako amannda n'amatooke, bino birekeddwayo e Buvuma ne bannanyinibyo.\nKu mmotoka nga 7 ezirina okitikkibwa ku kidyeri, kitisseeko emmotoka 3 zokka okubadde kittuleera ekiwanvu ennyo.\nEmmotoka ezisigadde e Buvuma zibadde nga 10 nga n'olw'eggulo ekidyeri tekisuubirwa kuzitikka kuggwawo nga waliwo n'endala eziri mu mirimu ezisuubirwa okuddayo olw'eggulo. Baddereeva b'emmotoka zino balaze okutya nti bandiremererwa n'okusala okudda ku lukalu okulya kulisimaasi.\nBano bagamba nti ekibi kwe kuba nti batisseeko emmere gye basuubira okwengera ssinga entambula ebula.\nBbo abatatambudde na mmotoka balinnya amaato wadde ng'ate gano tegalina 'life jackets' nakyo ekiteeka obulamu bwabwe ku matigga.\nKyadondo ekoze enkyukakyuka mu ttiimu yaayo


Muyizi munnange yansiiga akawuka ku myaka...\nDEBORAH Leticia Akumu 23, yazaalibwa n’akawuka akaleeta siriimu. Y’omu ku Bannayuganda abato abeenyigidde mu kaweefube w’okuzza essuubi mu bato n’abakulu abali mu mbeera eno. REGINAH NALUNGA akutuusaako obulamu bwe;\nBuli luvannyuma lw’ekiseera twagendanga e Mulago, naye ng’omuto bw’abeera nga nze olutuuka nzira mu kuzannya ne bannange, nga maama bw’akola ku by’eddwaaliro.\nBuli lwe twagendanga mu ddwaaliro nga mbeera musanyufu olw’ebyokulya n’okuzannya.\nMu 2005, maama yanafuwa n’afa, jjajja ne maama omuto ne basigala nga bandabirira.\nOluvannyuma lwa wiiki nga maama afudde, ab’e Mulago bajja awaka okutulambulako nga bwe yali enkola yaabwe, nga tabamanyi nti maama yafa dda.\nAb’ekibinja okuva e Mulago baayita maama omuto ne jjajja mu ddwaaliro, ne babayitiramu ku ngeri gye balina okundabirira.\nOkuva olwo baatandiika okumbeererawo, ng’ebyokulya babimpeera mu budde, n’okufaayo okulaba nti mmira eddagala mu budde. Baategeezaako n’omukulu w’essomero ne metulooni basoboole okunfaako mu ngeri ey’enjawulo.\nNalinanga okumira eddagala ku ssaawa 1:00 ey’okumakya ne ku 1: 00 ey’akawungeezi, era bwe naryerabiranga nga metulooni andentera amazzi mu kibiina ne ndimira.\nObudde bw’okuddayo mu ddwaaliro bwe bwatuukanga nga jjajja ankima ku ssomero.\nEmbeera ennungi gye nnayisibwangamu yawaliriza bayizi bannange okubuuza lwaki nze mpisibwa mu ngeri ey’enjawulo ng’ate ffenna tuli bayizi.\nKu myaka 10, natandika okumanya lwaki mmira ARV’s kubanga mu ddwaaliro batugambanga nti: “tumira eddagala kubanga tulina akawuka akaleeta siriimu”.\nLumu nali ngenze awaka okufuna obujjanjabi obwa buli mwezi, nagenda okudda nga wali wo omuyizi asaasaanyizza olugambo nga bwe yandaba nga mmira ARV’s ery'abalwadde ba siriimu. Sigenda kukyerabira kubanga kyakyusa nnyo embeera zange ez’obulamu.\nNakomawo nga tewali muyizi ayagala kukolagana nange, ne batandika okumboola nga balowooza ngenda kubasiiga obulwadde. Baatuuka n’okusooka okukuutanga we nnali naabidde, si kulwa ng’ambasiiga siriimu!\nAbasomesa abamu baatuuka n’okungamba nti ggwe owa siriimu tunakukubako tutya?\nEmbeera eno yandeetera okwekyawa ne njagala n’okuva ku ssomero. Wabula bwe nagendanga e Mulago mu kibiina kya (Makerere University John Hopkins University Research collaboration (MUJHU) mu nkungaana nga nziramu amaanyi.\nEkibiina kino kiyamba okutumbula embeera z’abaana n’abakyala abalina akawuka ka siriimu. Nga bayambibwako Stephen Louis Foundation, baatuyamba okwezuula, okutuwa obuvumu n’okumanya kye tuli nga twekubirizza okumira eddagala yonna gye tubeera. Eno gye naggyanga amaanyi okugumikiiriza ebizibu ng’okuboolebwa, okugeyebwa n’okuvumwa, okutuusa lwe nnamalako siniya.\nMu kiseera kino nkola nga abudaabuda abantu mu MUJHU, era omulwanirizi w’eddembe ly’abavubuka, abaana n’abakyala abalina akawuka ka siriimu.\nNsobodde okukyusa obulamu bw’abavubuka bannange nga mbakkirizisa kye bali okuyita mu kubabuulirira, okubasomesa, okuyimba n’okwenyigira mu bintu ebitugatta.\nOmwaka guno, nnasiimiddwa ne awaadi okuva mu kitongole kya UNESCO (United Nations Educational, Scientific and Cultural Organisation), ng’omuvubuka asinze okukyusa obulamu bw’abalala.\nKino kyannyongedde amaanyi okutuuka ku kirooto kyange, nga sinnafumbirwa era ntunuulidde okukyusa obulamu bw’abantu abalala.\nWadde nze ndi mulwadde, nafuna omubeezi atalina kawuka. Ono naye annyambye nnyo era olumu bwe mbeera sisobodde kunona ddagala mu ddwaaliro, y’alindeetera.\nYateeka akade mu ssaawa ye nga buli budde bw’okumira eddagala lwe butuuka anzijukiza. Kino kinnyambye nnyo obutalumbibwa ndwadde kubanga buli kad e mbeera mulamu.\nBalwadde bannange, mukimanye nti awatali ARV’s tetulina bulamu, n’olwekyo mumire eddagala lyammwe mu budde. Nsiima Gavumenti okuyita mu munisitule y’ebyobulamu okulaba nti ARV’s n’ebyetaago byaffe bibaawo, wadde nga tebimala.\nNsaba ne Gavumenti okussaawo obuweerezza mu malwaliro gaayo okusobozesa abavubuka okwenyigira mu bikolwa by’okwegadanga ate ne basigala nga balamu.\nGavumenti era erowooze ku ky’okutuusa obujjanjabi mu bitundu by’omu byalo kubanga nayo waliyo abalwadde naye tebaliiko buyambi.\nNsaba ebitongole ebirala okukwasizaako Gavumenti mu byensimbi, obujjanjabi n’obuyambi obw’enjawulo kubanga kituyamba okwongezaayo obulamu bwaffe ku nsi.\nNkubiriza abantu ssekinoomu, ebitongole n’abantu mu bitundu okuwagira abalina akawuka mu kifo ky’okubaboola.


Wadde nga mu firimu nnyingi batera okulaga nti ebikolwa eby’obusamize tebirina mutawaana, tusaanidde okukimanya nti bya kabi\nOMUTWE OGULI KUNGULU | KIKI EKIRI EMABEGA KIKI EKIRI EMABEGA W’AMAANYI AGATALI GA BULIJJO?\nWADDE ng’abantu abasinga obungi leero eky’okulaba firimu n’okusoma ebitabo ebirimu eby’obusamize oba abantu abakozesa amaanyi agatali ga bulijjo bakitwala ng’ekitalina mutawaana gwonna, yo Bayibuli eraga nti kya kabi nnyo. Bayibuli etulagira okwewala eby’obusamize. Ng’ekyokulabirako, Ekyamateeka 18:10-13 wagamba nti: “Tewalabikanga mu ggwe omuntu yenna . . . akola eby’obulaguzi, oba akola eby’obufumu, oba anoonya obubonero okulagulwa, oba omusamize, oba omulogo, oba eyeebuuza ku mulubaale, oba alagula ebiribaawo mu maaso, oba eyeebuuza ku bafu.” Lwaki? Bayibuli egattako nti: “Kubanga buli akola ebintu ebyo Yakuwa amukyayira ddala . . . Tobangako kya kunenyezebwa mu maaso ga Yakuwa Katonda wo.”\nLwaki Bayibuli evumirira nnyo eby’obusamize?\nBayibuli eraga nti Katonda bwe yali tannatonda nsi, yatonda obukadde n’obukadde bw’ebitonde eby’omwoyo, oba bamalayika. (Yobu 38:4, 7; Okubikkulirwa 5:11) Buli omu ku bamalayika abo Katonda yamuwa eddembe ery’okwesalirawo, ng’asobola okusalawo okukola ekirungi oba ekibi. Abamu ku bamalayika abo baasalawo okujeemera Katonda ne baleka ebifo byabwe mu ggulu ne bajja ku nsi okugitabangula. N’ekyavaamu ensi ‘yajjula ebikolwa eby’obukambwe.’—Olubereberye 6:2-5, 11; Yuda 6.\nBayibuli egamba nti bamalayika abo ababi babuzaabuza obukadde n’obukadde bw’abantu. (Okubikkulirwa 12:9) Era olw’okuba bakimanyi nti abantu baagala nnyo okumanya ebinaabaawo mu biseera eby’omu maaso, ekyo nakyo bakikozesa okubabuzaabuza.—1 Samwiri 28:5, 7; 1 Timoseewo 4:1.\nOluusi amaanyi agatali ga bulijjo galabika ng’agayamba abantu. (2 Abakkolinso 11:14) Naye ekituufu kiri nti bamalayika ababi be bali emabega w’amaanyi ago nga balina ekigendererwa eky’okulemesa abantu okumanya amazima agakwata ku Katonda.—2 Abakkolinso 4:4.\nN’olwekyo, Bayibuli eraga nti kya kabi nnyo okukolagana n’emyoyo emibi. Eyo ye nsonga lwaki abantu abaali baagala okufuuka abagoberezi ba Yesu bwe baamanya ensibuko y’ebikolwa eby’obusamize, ‘abo abaakolanga eby’obufumu baaleeta ebitabo byabwe ne babyokya,’ wadde nga byali bya ssente nnyingi.—Ebikolwa 19:19.\n“Okuba nti abawala bangi leero beeyongedde okukkiririza mu by’obusamize kivudde ku kuba nti mu bitabo ne mu firimu nnyingi mulimu abakazi abalabika obulungi abakozesa amaanyi agatali ga bulijjo.”—Gallup Youth Survey, 2014\nNe leero waliwo bangi abeekutudde ku bikolwa eby’obusamize n’eby’okwesanyusaamu ebirimu eby’obusamize. Ng’ekyokulabirako, Maria * bwe yali wa myaka 12, yateranga okuteebereza ebinaabaawo mu biseera eby’omu maaso era ne bituukirira. Yakozesanga kaadi n’ategeeza bayizi banne ebinaabaawo mu maaso. Olw’okuba bye yabagambanga byatuukiriranga, Maria yeeyongera okwettanira ennyo eby’obulaguzi.\nMaria yali alowooza nti Katonda yali amuwadde ekirabo ekyo okuyamba abantu. Agamba nti: “Naye waliwo ekintu ekyansobera. Nnalinga nsobola okusoma kaadi ne ntegeeza abalala ebinaabatuukako mu biseera eby’omu maaso. Naye nnali sisobola kuzikozesa kumanya byandintuuseeko mu biseera eby’omu maaso.”\nMaria yalina ebibuuzo bingi bye yali yeebuuza, era bw’atyo yasaba Katonda amuyambe. Oluvannyuma Abajulirwa ba Yakuwa baamutuukirira ne batandika okumuyigiriza Bayibuli. Maria yakimanya nti obusobozi bwe yalina obw’okulagula ebyandibaddewo mu biseera eby’omu maaso bwali tebuva eri Katonda. Era yakimanya nti abo abaagala okuba mikwano gya Katonda balina okweggyako ebintu byonna ebirina akakwate n’eby’obusamize. (1 Abakkolinso 10:21) Kiki kye yakola? Maria yeggyako ebintu byonna bye yakozesanga mu kulagula. Kati Maria ayamba abantu abalala okumanya amazima agali mu Bayibuli.\nMichael bwe yali ng’akyali mutiini, yanyumirwanga nnyo okusoma ebitabo ebyogera ku bantu abakozesa amaanyi agatali ga bulijjo. Agamba nti: “Nnanyumirwanga nnyo okusoma ku baana ab’emyaka gyange abaalina amaanyi agatali ga bulijjo.” Mpolampola, Michael yeeyongera okwagala ennyo okusoma ku bitabo ebyogera ku by’obufuusa ne ku maanyi ga Sitaani. Agamba nti: “Okwagala ennyo okumanya ebikwata ku maanyi ago kyandeetera okulabanga firimu n’okusoma ebitabo ebikwata ku maanyi ago.”\nKyokka Michael bwe yatandika okuyiga Bayibuli, yakiraba nti yalina okwegendereza ebintu bye yali asoma. Agamba nti: “Nnakola olukalala lw’ebintu byonna ebyalina akakwate n’eby’obusamize ne mbyeggyako. Nnayiga ekintu ekikulu ennyo. Mu 1 Abakkolinso 10:31 tusoma nti: ‘Mukolenga ebintu byonna olw’okuweesa Katonda ekitiibwa.’ Kati bwe mba sinnasoma kitabo kyonna nsooka kwebuuza, ‘Okusoma ekitabo kino kinandeetera obutaweesa linnya lya Katonda kitiibwa?’ Bwe kiba kityo, nneewala okukisoma.”\nBayibuli ttaala emulisa ekkubo lyaffe. Bayibuli etuyamba okumanya ani ali emabega w’ebikolwa eby’obusamize. (Zabbuli 119:105) Kyokka era etubuulira n’ekintu ekirala ekituleetera essanyu. Etugamba nti ekiseera kijja kutuuka ensi yonna ebe nga tekyalimu myoyo mibi. Ng’ekyokulabirako, Zabbuli 37:10, 11 wagamba nti: “Mu kaseera katono, ababi tebalibaawo;olitunula we baabeeranga, naye tebalibaawo. Naye abawombeefu balisikira ensi, era baliba basanyufu nnyo kubanga walibaawo emirembe mingi.”\n^ lup. 10 Amannya mu kitundu kino gakyusiddwa.\nEby’Obusamize Kye Ki?\nEbimu ku bintu eby’obusamize abantu bye beenyigiramu bye bino: okulaguzisa emmunyeenye, okuloga, n’okusawula. Mu bitundu by’ensi bingi abantu boogera n’emyoyo emibi okuyitira mu mulaguzi oba mu musawo ow’ekinnansi. Abamu beenyigira mu by’obulaguzi nga baagala okumanya ebinaabaawo mu biseera eby’omu maaso. Kino bakikola nga batunuulira emmunyeenye, nga banoonya obubonero, oba nga batunula mu bibatu.\nEbitabo, magazini, ne firimu nnyingi biraga nti eby’obusamize binyuma era nti tebirina kabi. Abanoonyereza abamu bagamba nti firimu ne programu za ttivi bye bimu ku bintu ebisinze okuleetera abantu okukkiririza mu maanyi agatali ga bulijjo.\nOkumanya ebisingawo, soma essuula 10 ey’akatabo Biki Bye Tuyiga mu Bayibuli? Kakubibwa Abajulirwa ba Yakuwa era osobola okukawanula ku mukutu gwaffe ogwa jw.org/lg. Osobola n’okukozesa code eno.


Bukedde Online - Natya okuleeta omwana wa Radio Moze lwa bigambo by'abantu - Mwima\nNatya okuleeta omwana wa Radio Moze lwa bigambo by'abantu - Mwima\nEyali muka Ronald Mayinja alaajanidde minisita...\nAbavubuka b’e Lwengo basobeddwa ku bukadde...\nEYAALIKO Nnalulungi wa Uganda, Dorah Mwima yeewuunyisizza abaawulidde bwe yavuddeyo nga wayise omwaka mulamba bukya muyimbi, omugenzi Moze Radio (Moses Ssekibogo) afa n’ategeeza nga bw’alina omwana ow’emyaka omunaana gwe yamuzaalamu.\nMwima n’abaana be. Ku kkono y’agambibwa okuba owa mugenzi Moze.\nMwima eyawangula engule ya Miss Uganda 2008/2009 era nnannyini kibiina ky’obwannakyewa ekya ‘Dorah Mwima Foundation’ agamba nti, okumala ebbanga lino lyonna ng’asirise, abadde atya bigambo by’abantu omuli n’abayinza okulowooza nti ayagala kugabana ku by’obugagga by’omugenzi.\n“Olw’embeera eyaliwo n’okwewala ebigambo by’abantu, nasalawo kino okukikuuma nga kyama era saagala ba famire oba omuntu yenna okulowooza nti okuvaayo nti nze oba mutabani wange tulina ku bintu by’omugenzi bye twagala kubanga neesobola era hhenda kusigala nga ndabirira mutabani wange.”\nAmawulire gano gaawuniikirizza abantu n’abamu ne batuuka n’okwebuuza bulijjo gy’asirikidde okutuusa okuvaayo nga wayise omwaka mulamba.\nMwima bino yabifulumirizza ku mukutu gwe ogwa ‘Face Book’ oluvannyuma lw’okwekengera abantu b’agamba nti babadde bateekateeka kwasanguza ekyama kye kino kye yeekuumidde okumala ebbanga era nti yatidde nti bano mu kufulumya amawulire gano babadde basobola okukoleramu ensobi kwe kusalawo abyeyogerere.\nLaavu ye ne Moze\nMu bubaka bwe annyonyola nti; “Nasisinkana abavubuka ba Goodlyfe (Moze ne Weasel) mu 2009 oluvannyuma lw’okuwangula engule ya Miss Uganda mu 2008 okulaba nga bannyambako okutumbula emirimu gy’ekibiina kyange ekya ‘Dorah Mwima Foundation’ kye natandikawo okubaako emirimu gy’obwannakyewa gye nkola.\nWano nafuna enkolagana eyenjawulo ne Moze Radio kyokka laavu yaffe yali ya kaseera kubanga twayawukanira mu bbanga ttono.\nNakizuula luvannyuma nti ndi lubuto naye olw’okuba twali tumaze okwawukana era nga nkizudde nti Moze alina enkolagana ey’enjawulo ne Lillian Mbabazi ate nga ntya eby’okuggyamu olubuto.\nOlw’embeera eyaliwo nasalawo ntobe n’olubuto ne Moze saakimugamba nga ntya ebiyinza okuddirira.\nNga April, 2, 2010, nnazaaala omwana omulenzi ne mutuuma Ethan Barrak era wano we natandikira obuvunaanyizibwa bwange ng’omuzadde ku myaka 19.\nSaayagala kutegeeza nsi nti nzadde omwana wa Moze wadde okumutwalira Moze kubanga nnali saagala mwana wange kukulira mu bulamu obwa masappe kubanga ayinza okwonooneka.”\nWabula Mwima agamba nti ekisinga okumuluma ye Moze okufa nga tamwanjulidde mu butongole mutabani we era bakkiriziganya enfunda bbiri okusisinkana ne kitasoboka.\nAgamba nti mu 2013 ng’afumbiddwa omwami we Nader Barrak eyali akulira kkampuni ya Darling ekola obuviiri bw’abakyala alabirira mutabini we ono, baayogera ku ky’okusisinkana Moze bamwanjulire mutabani we mu butongole.\nKino tebaasobola kukikolerawo oluvannyuma lwa bba okusindikibwa e Burundi okukolerayo.\nNga bakomyewo mu Uganda ku nkomerero ya 2016, baayogera ne Moze okumusisinkana ekitaasoboka era ne mu 2017 era bwe kyali naye ng’abadde agoberera buli kimu.\nAgamba nti wadde ng’ensonga z’omwana ono mawulire eri aba famire ya Moze, Mwima agamba nti, ku Lillian Mbabazi (omu ku bakyala b’omugenzi), gano si mawulire kubanga mu September w’omwaka, yamutuukirira n’amuyitiramu ensonga zonna bwe zaali era kati abaana ba Lillina Asante ne Izuba bakimanyi nti balinayo muganda waabwe Ethan.\nOmugenzi Moze Radio,\nAbtex ne Bajjo batutte omudduumizi wa poliisi Ochola mu kkooti\nGravity ne Weasel baggyeko Bannayuganda mu Amerika situleesi\nWeasel agugulana n’aba famire ya Moze Radio ku bintu bye yaleka\nEbya Jeff bifuuse nnamulanda....Moze ne Weasel balumirizza obulogo


Bukedde Online - Ab’e Kira bafunye akatale k’abalimi akapya\nAb’e Kira bafunye akatale k’abalimi akapya\nOkukola engatto kunneerabiza ennaku y’okunoonya...\nAkatale akapya akanaabeeramu abasuubuza ab’ebirime e Kira kawadde abalimi essuubi ery’okuyingiza ku ssente eziwera mu nsawo olw'omutindo kwe kazimbiddwa.\nSsentebe Sserubiri ng'alaga akatale akazimbibwa e Kira\nAbasuubuzi n’abatuuze mu munisipaali y’e Kira bafunye akamwenyumwenyu ku matama oluvannyuma lw’okufuna akatale k’abalimi akapya akatuumiddwa Kira Farmer’s Market nga kaakusuubuza ebirime mu butale obulala okwegatta ku ka Kireka Farmer’s Market akabaddewo kokka.\nKamadah Sserubiri, Ssentebe w’akatale kano annyonnyodde nti, basazeewo okutandika akatale kano olw’abasuubuzi abangi ababadde bakolera mu bifo eby’enjawulo awabade obutale omuli Park Yard, akatale k’e Kasubi n’awalala gye bagobedwa nga baagala okukulaakulanya ebifo mwe babadde bakolera nga tebakyalina waakukolera.\nAgambye nti, balina ettaka eriweza yiika 3 lye batandise okuzimbako emidaala egy’omulembe 2000 abasuubuzi we bagenda okukolera ku bbeeyi eya wansi.\nMu kiseera kino, abasuubuzi bakyali batono naye basuububira okuweza abasuubuzi abasoba mu 400 ssinga omulimu gw’okuzimba akatale guggwa mu mwezi ogwomusanvu omwaka guno.\nAtegeezezza nti, akatale kano kagenda kubeerako ebifo ebiwerako omuli awasimbibwa emmotoka, ekyuma ekinnyogoza ebirime bireme okwonooneka, awakuumirwa ebirime obutabbibwa, ekifo awakuumirwa abaana n’ebirala eby’omulembe ebyetaagibwa mu katale okwanguyiza bakasitoma n’abakolerawo.


Bukedde Online - Chandiru yeeganyi okukozesa ebiragalalagala: "Nnalya enseenene ng'ate nnina alagye kwe kufuna ebintu ebyankuba ku mikono n'ebigere''\nAbenzi babazanyeemu firimu ebatuuza obufoofofo\nSimon Mirembe akyatenda lwe yafuna akabenje\nKY’OYAGALA kikuseeza. Abavubuka omuli n’abayimbi abettanidde okukozesa ebiragalalagala nga balowooza bye bigenda okubawa amaanyi n’okuyimba obulungi ate gye biggweeredde nga bibasaze. Bafiiriddwa ebitone n’abamu okufa.\nJackie Chandiru nga bw’afaanana kati. Jackie Chandiru nga bwe yali afaanana. Moze Radio wano yali ku Africana kyokka ng’ayimba ebigambo tebyatuka bulungi.\nWadde bakimanyi nti ebintu bino bya bulabe, bisse n’okutabula abamu emitwe. Ekyewuunyisa omuwendo gw’ababikozesa gweyongedde nga balowooza nti bye birimu ekyama ky’okuyitimuka.\nOlw’obutaba na mirimu mirala gye bakola, emisana babeera mu kutamiira. We batuukira okugenda ku siteegi gye bayimbira nga bakyuse obwongo. Abamu n’okuyimba kubalema nga bavuya.\nMu bintu bye bakozesa mulimu: Enjaga (bangi bagirima mu maka gaabwe), amayirungi, amafuta g’ennyonyi, Sisha nga bagamba nti bibongera amaanyi n’okukola eddoboozi n’okubamalamu okutya nga bali ku siteegi.\nAbamu kati bamira, okunywa n’okwekuba empiso z’ebiragalalagala ebikambwe nga Enjaga, Daye pharm , Kuber n’ebirala ekyongedde okuteeka obulamu bwabwe mu matigga kubanga ebintu bino bw’obyemanyiiza, tebikoma ku kukosa mubiri naye n’obulamu n’okukutta.\nEmbeera eno yawalirizza abayimbi abamu nga bakulembeddwaamu Ronald Mayinja owa Golden Band okulaajanira gavumenti n’ebibiina by’obwannakyewa ebirina obusobozi okubayamba bakolere wamu okusomesa n’okubudaabuda abavubuka abagudde mu katego okusobola okutaasa ebitone by’eggwanga.\nOmuyimbi Madoxx Ssematimba ng’akuba omuziki ku Auto Spa e Munyonyo. Alwana kwetakkuluzaako kyoyerezi kya biragala.\nBano we baviiriddeyo ng’embeera ya Jackie Chandiru eyayimba ‘Gold digger’ (yaliko mu Blue 3) eyongera kweraliikiriza ng’abamuli okumpi bagamba nti yeetaaga ssaala! Olususu lwe luyubuse okufaananako omusota ogweyubula era amumanyi bw’omusanga kizibu okumutegeera.\nChandiru yatwaliddwa mu ddwaaliro lya Bunnamwaya Rehabilitation abudaabudibwe. Baamuggye Mulago gy’abadde ajjanjabirwa amabwa ku mikono n’amagulu agagambibwa nti gajja olw’empiso z’azze yeekuba.\nBukedde yamusanze e Mulago gye buvuddeko nga tannaba kuggyibwayo kutwalibwa Bunnamwaya n’agamba, ‘‘nze nnina obuzibu bumu, nagwa ku kabenje e Kansanga. Mmotoka yankoona ne nvaamu omusaayi mungi ekintawaanya. Ekirala nalya enseenene ng’ate nnina alagye kwe kufuna ebintu ebyankuba ku mikono n’ebigere’’.\nMayinja avumiridde ababiremeddeko\nYagambye nti mwennyamivu olw’omuwendo gw’abayimbi abakozesa ebiragalalagala ogweyongera buli lukya omuli n’abato ekitadde obulamu bwabwe mu katyabaga n’ebitone okusaanawo.\nRonald Mayinja ng’annyonnyola.\nLwaki abayimbi babikozesa\nMayinja agamba nti ekimu ku kireese embeera eno be bayimbi okulowooza nti okukola myuziki olina kusooka kunywamu oba kukozesa bitamiiza ate abato bakiggya ku bayimbi be bakula nga beegomba. Bano bwe babalaba nga babikozesa balowooza bye bibawadde ettutumu.\nWaliwo abeekwasa okubawa obuvumu n’okubamalamu ensonyi okuyimirira mu maaso g’abantu nga tebatya.\nWaliwo obweraliikirivu nti ebitone bisaanawo mu ngeri ey’okusaagirira. Abayimbi bosuubira nti wandibadde okwatagana nabo okulwanyisa omuzze guno ogenda okubuuza nga nabo babikozesa.\nKatonda yatutonda ng’omubiri bw’oguteekamu ebintu ebikyamu gukosebwa kale kino kye mukola kikyamu era mujja kufa.\nMayinja agamba nti alina ekirowoozo okutandika okusomesa n’okuyamba abo abali mu mbeera eno naye ng’omuntu omu kino takisobola bwatyo n’asaba banne abalumirirwa eggwanga okumwegattako batandike kaweefube w’okuwonya ebitone.\nAbayimbi abafudde ebiragalalagala\nYadde poliisi n’okutuusa kati ekyanoonyereza ku nfa y’omuyimbi AK47, okusinziira ku alipooti eyafulumizibwa abasawo okuva mu ddwaaliro lya Mulago, yalaga nti yafa biragalalagala.\nAbasawo baategeeza nti yakozesa bingi ne bimusinza amaanyi n’asirittuka n’agwa n’akubawo omutwe omusaayi ne gwetugga ku bwongo.\nWabula abamu ku booluganda kino baakiwakanya ne balumiriza be yali nabo okumutta.\nAbaserikale nga bakunguzza omu ku bavubuka be baakwatira mu Kisenyi ku by’enjaga.\nOno Mumerika eyafa omutima mu 2012. Wabula mu musaayi gwe baasangamu enjaga y’ebika eby’enjawulo omuli Flexeril, marijuana, Xanax ne Benadryl.\nYamira eddagala eryebasa n’afa mu June wa 2009. Kyokka lipoota y’abasawo yalaga nga bwe baasanga ebiragalalagala omuli: Propofol, Ephedrine, Lidocaine n’ebirala mu mubiri gwe nga bye bimu ku bigambibwa okumuviirako okufa.\nAbalala abagambibwa okubikozesa\nBobi Wine n’abayimbi b’omu kibiina kye ekya Fire Base. Muno mulimu n’abayimbi nga Ganja Planter, Weed ne Tulika.\nBano be bamu ku bayimbi abazze boogerwako okukozesa ebiragalalagala era waliwo ebyali byogerwa nga Moze embeera bwe yali emutabuseeko n’atwalibwa mu ddwaaliro e Butabika okubudaabudibwa n’atuuka n’okusalibwako enviiri.\nWabula aba Goodlyfe babiwakanya nti ababyogera baagala kumwonoonera linnya gye buvuddeko.\nMuyimbi wa Fire base. Akulira poliisi ya Kampalamukadde, Mohammed Kirumira yamukutte lwa kunywa njaga n’okusuza abaginywa mu Kisenyi. Kabaya yeewaanidde ku Kirumira nga bw’aginywa era ajja kusigala ng’aginywa kubanga omutima gwagisiima! Teebereza ku tteeka eryayisibwa jjuuzi wabula omuntu n’asigala nga yeewanira mu kikolwa kino.\nOno muyimbi wa Fire Base ate nneekolera gyange naye kizibu okumusanga ng’ali yekka.\nMadoxx Ssemanda Ssematimba\nOno yayatiikirira nnyo mu myaka gya 2000. Abawagizi bwe baamulaba embeera gy’ayitamu poliisi n’etuuka n’okumukwatira e Nakulabye mu bayaaye ne beewuunya amaanyi ga ‘sitaani’ nga bagamba nti kirabika yamutuma okunywa ebintu ebimutamiiza.\nWabula ennaku zino yafuna omugagga eyamukwata ku mukono era ennaku zino takyatamiira nnyo.\nObulabe bw’okukozesa ebitamiiza\nBisuula eddalu y’ensonga lwaki abayimbi n’abavubuka batwalibwa e Butabika okujjanjabwa.\nBisindiikiriza abavubuka okwetaba mu bikolwa ebikyamu ng’okulwana, okubba kuba baba beewulira eryanyi.\nAbawala bibaviirako okufuna embuto ze bateetegekedde. Olubinywa ne bibatamiiza, omusajja asobola okumukola ky’ayagala.\nBinafuya obwongo, omuntu n’aba nga tajjukira bintu byabaddewo.\nBiremesa abayizi okusoma nga buli kiseera beekweka mu nsiko gye babinywera, bibatabula emitwe n’abalala bagobwa mu masomero.\nOluusi bitta omukwano. Bw’obeera ne munno oyinza okwekola obusolosolo oba okumukuba n’akwetamwa.\nEndwadde z’ekikaba ne siriimu zisaasaanyizibwa nnyo abavubuka bano.\nObubenje bungi buva ku kunywa ebiragalalagala. Omuntu bw’abikozesa, obwongo bwe buva mu mbeera n’avuga ndiima awatali kugambwako.\nBitta apetayiti. Kino kivaamu okulwala endwadde ezeekuusa ku ndya embi, okukkakkana ng’omuntu abafuddeko.\nEbiragalalagala Chandiru bye yali yeekuba.\nEtteeka erikwata abakozesa ebiragalalagala\nGuweze omwaka okuva Pulezidenti lwe yassa omukono ku tteeka ly’enjaga Palamenti mwe yasalirawo ebibonerezo ebikakali. Ekyewuunyisa, abantu naddala abayimbi bagenda mu maaso n’okuginywa kyere. Etteeka lya The Narcotic Drugs and Psychotropic Substances (Control) Act, 2015 lyayisibwa Palamenti olwo Museveni n’alissaako omukono nga 9/4/2015.\nOsibwa wakati w’omwaka gumu n’etaano oba okutanga ssente eziri wakati wa 1,000,000/- ne 2,500,000/- oba byombi.\nOmwogezi wa poliisi mu ggwanga, Patrick Onyango yagambye nti tusaze amagezi ag’enjawulo ku njaga ng’okusomesa abagirima n’okubawa amagezi balime ebirime ebirala.\nTwazuula nti bw’etabaawo n’abaginywa tebabaawo. Noolwekyo obutagirima kye kisingako. Bwe bagaana okuwuliriza nga tubakwata ng’amateeka bwe gagamba.\nMinisita yakkiriza abalima enjaga\nBw’okwatibwa n’omusiri oba ekikolo kyayo, ovunaanibwa okuggyako nga wafuna olukusa okuva ewa minisita w’ebyobulamu.\nBwe bakukwata ogusooka n’ogenda mu maaso n’okugirima bwe baddamu okukukwata osibwa mayisa.\nBy'olina okussaako amaanyi omukazi anyumirwe omukwano